Search is not available for this dataset
url
stringlengths 21
288
| text
stringlengths 1
1.35M
|
|---|---|
https://www.akureyri.is/is/frettir/althydubandalagid-gefur-tvaer-milljonir
|
Alþýðubandalagið gefur tvær milljónir
Alþýðubandalagsfélagið á Akureyri hefur afhent Öldrunarheimilum Akureyrar tvær milljónir króna að gjöf til minningar um Lárus Björnsson (1893-1985) og Sigurð Kristjánsson (1909-1998) sem báðir áttu sitt ævikvöld á Öldrunarheimilinu Hlíð.
Lárus arfleiddi Alþýðubandalagið að húsi sínu, Eiðsvallagötu 18, upp úr 1970. Hann stofnaði ásamt öðrum Amboðaverksmiðjuna Iðju sem var til húsa á Oddeyrinni. Sigurður Kristjánsson var iðnverkamaður og frístundamálari. Eignum hans var skipt í fernt eftir hans dag og voru það m.a. Hlíð og Alþýðubandalagið sem erfðu hann.
Það var Heimir Ingimarsson, formaður Alþýðubandalagsfélagsins á Akureyri, sem afhenti Brit Bieltvedt, framkvæmdastjóra Öldrunarheimila Akureyrar, fjármunina með ósk um að þeim verði varið til að efla Edenverkefnið svokallaða sem unnið hefur verið að á Öldrunarheimilum Akureyrar og miðar m.a. að persónulegri þjónustu og heimilislegra umhverfi á öldrunarstofnunum.
Frá afhendingu gjafarinnar 10. desember sl. Brit Bieltvedt og Heimir Ingimarsson.
|
https://www.akureyri.is/is/frettir/opnunartimar-um-jol-og-aramot
|
Opnunartímar um jól og áramót
Akureyrarstofa hefur í samstarfi við Upplýsingamiðstöð ferðamála unnið yfirlit um opnunartíma veitingahúsa og gististaða, verslana og ýmissa þjónustufyrirtækja á Akureyri um jól og áramót. Þar er um að ræða gagnlegan lista sem nýtist jafnt gestum bæjarins sem heimamönnum, en reikna má með að eitthvað verði um erlenda ferðamenn í bænum yfir hátíðarnar. Listinn er birtur á heimasíðunni www.visitakureyri.is.
Flugfélagið Iceland Express verður með beint flug milli Akureyrar og Kaupmannahafnar um hátíðarnar, bæðin 23. desember og 2. janúar.
Mjög vel er bókað í flug frá Kaupmannahöfn til Akureyar fyrir jólin og er um þriðjungur farþega útlendingar.
Fáir virðast samt ætla að dvelja á hótelum og gistiheimilum þótt slíkt sé í boði en meira er um bókanir í íbúðum og bústöðum. Einnig má áætla að einhver hluti þessara gesta sé að heimsækja vini og ættingja hér á svæðinu.
Listann yfir opnunartíma um jól og áramót má nálgast HÉR.
Upplýsingar um opnunartíma sorpmóttökustaða um jól og áramót er að finna HÉR.
Loks er þess að geta að bæjarskrifstofurnar í Geislagötu 9 og Glerárgötu 26 verða lokaðar á aðfangadag og gamlársdag.
|
https://www.akureyri.is/is/frettir/samherji-styrkir-samfelagsverkefni
|
Samherji styrkir samfélagsverkefni
Föstudaginn 11. desember bauð Samherji hf. til móttöku í Flugsafni Íslands og afhenti við það tækifæri styrki til ýmissa samfélagsverkefna að fjárhæð 60 milljónir króna. Flestir styrkirnir eru veittir til íþrótta- og æskulýðsfélaga á Akureyri og Dalvík.
Samherji hefur í rúman aldarfjórðung verið hluti af eyfirsku samfélagi og lengst af meðal stærstu fyrirtækja á svæðinu. Því fylgir mikil ábyrgð og hefur félagið um árabil látið samfélagið í kringum sig njóta góðs af starfseminni með því að styrkja innviði þess með ýmsum hætti.
Þátttaka barna og unglinga í íþróttum er ómetanlegur þáttur í forvörnum og uppeldi. Samherji vill efla þjálfun og annað starf félaganna og um leið stuðla að því að sem flest börn og unglingar geti stundað þær íþróttagreinar sem hugur þeirra stendur til.
Fjármununum skal varið til að lækka æfingagjöld barna og unglinga og kostnað við keppnisferðir þeirra. Nefnd á vegum Samherja mun vinna með viðkomandi félögum að ráðstöfun styrkjanna. Nefndina skipa þau Helga Steinunn Guðmundsdóttir, Guðmundur Baldvin Guðmundsson og Árni Óðinsson.
Samherji styrkti einnig HL-stöðina á Akureyri sem er endurhæfingastöð fyrir hjarta- og lungnasjúklinga. Endurhæfingardeildinni í Kristnesi var veittur styrkur til tækjakaupa og Skógræktarfélag Eyfirðinga fékk styrk til að setja upp merkingar á útivistarsvæðinu í Kjarnaskógi.
“Við vorum ánægð með hvernig til tókst með þetta á síðasta ári og áttum mjög ánægjulegt samstarf við félögin um framkvæmdina, sem var í heild til fyrirmyndar. Við vonum að þetta verði áfram jafn ánægjulegt, bæði fyrir okkur og félögin á svæðinu,” segir Helga Steinunn Guðmundsdóttir, sem afhenti styrkina.
Á fundi sínum fyrr í dag samþykkti íþróttaráð Akureyrarbæjar svohljóðandi ályktun um þennan stuðning frá Samherja:
Íþróttaráð fagnar velvilja stjórnar og starfsfólks Samherja í garð íþrótta- og tómstundafélaga á Akureyri. Íþróttaráð þakkar Samherja rausnarleg framlög sín sem munu gera félögunum starf þeirra og þjónustu mun aðgengilegri en ella á þessum tímum þar sem erfitt er að nálgast fjármagn til rekstursins.
|
https://www.akureyri.is/is/frettir/jolasongvaka-til-styrktar-maedrastyrksnefnd
|
Jólasöngvaka til styrktar Mæðrastyrksnefnd
Minjasafnið á Akureyri stendur fyrir tónleikum til styrktar Mæðrastyrksnefnd á Akureyri laugardaginn 19. desember kl 14. Ljúfir tónar þekktra jólasöngva munu óma í Minjasafnskirkjunni þegar þau Íris Ólöf Sigurjónsdóttir og Hjörleifur Hjartarson syngja jólin inn og hlýja áheyrendum um hjartarætur með ómþýðum söng sínum.
Jólasöngvakan er nokkurs konar söngferðalag fyrir alla fjölskylduna sem leiðir áheyrendur um bæði létta, skemmtilega, hátíðlega en umfram allt þjóðlega jólasöngvahefð okkar Íslendinga. Enginn aðgangseyrir er á söngvökuna en þeir sem eru aflögufærir geta styrkt Mæðrastyrksnefd með frjálsu framlagi á staðnum.
Gömlu jólatrjánum á Minjasafninu hefur fjölgað enn frekar og ágætur skógur á íslenskan mælikvarða er sprottinn upp í stemningu liðinnar tíðar í sýningunni Akureyri – bærinn við Pollinn. Jólatrén eru í eigu Eyfirðinga. Margir þeirra skreyta enn heimili sín með þessum heimasmíðuðu jólatrjám sem eru allt í senn skemmtileg, hátíðleg og jafnvel á stundum undarleg á að líta. Öll eiga þau það sammerkt að hafa veitt gleði á jólunum á því heimili sem þau hafa staðið og gera enn. Á sýningunni Allir krakkar, allir krakkar – líf og leikir barna má nú sjá gamlar jólalegar ljósmyndir frá Akureyri, jólakort liðinna tíma, jólaskraut og síðast en ekki síst ófá leikföng sem vafalaust hafa veitt börnum, sem í dag eru mömmur og pabbar, afar og ömmur eða jafvel langafar og langömmur, mikla gleði á aðfangadagskvöld. Einnig stendur sýningin Barnadraumar enn yfir en þar er skyggnst inní draumaheim barna.
Fjölbreytta og forvitnilega skemmtun fyrir alla fjölskylduna má því sækja á Minjasafnið á Akureyri.
Safnið er opið 19. og 20. desember kl. 14-16. Enginn aðgangseyrir er á safnið í tilefni jólanna.
|
https://www.akureyri.is/is/frettir/koraslod-i-midbaenum
|
Kóraslóð í miðbænum
Það verður hátíðlegt stemning í miðbæ Akureyrar á morgun, laugardag, þegar félagar úr Kirkjukór Akureyrarkirkju, Kirkjukór Glerárkirkju, Karlakór Akureyrar-Geysi, Kvennakór Akureyrar og Kvennakórnum Emblu, mynda kóraslóð frá klukkan 14.30-17 víðsvegar um miðbæinn þar sem hver kór syngur í um hálftíma.
Upplagt er að byrja á að fylgjast með félögum úr Kirkjukór Akureyrar þar sem þeir hefja upp raust sína við Bláu könnuna og fylgja svo kóraslóðinni sem endar með söng Kvennakórsins Emblu klukkan 16.30 við jólatréð á Ráðhústorgi þar sem jólakötturinn fylgist grannt með öllu.
Nánari upplýsingar um dagskrá Aðventuævintýris á Akureyri er að finna á vefnum www.visitakureyri.is.
|
https://www.akureyri.is/is/frettir/jolatonleikar-hymnodiu
|
Jólatónleikar Hymnodiu
Kammerkórinn Hymnodia flytur þekkta og ljúfa jólatónlist á tónleikum í Akureyrarkirkju í kvöld, mánudagskvöldið 21. desember, kl. 20.00. Þetta er kjörið tækifæri til að njóta augnabliksins á aðventunni og slaka á í kirkjunni undir ljúfum og alkunnum jólalögum.
Af lögum sem flutt verða má nefna Kom þú, kom vor Immanúel, Sjá himins opnast hlið, Immanúel oss í nátt, Heims um ból, Jólanótt, Opin standa himins hlið, Jólagjöfin, Hin fegursta rósin er fundin, Það aldin út er sprungið, Ó Jesúbarn blítt, Það reis í dögun dýrðarsól, Lúra sér lúra, Jól, jól, skínandi skær.....
Aðgangseyrir er 1.500 krónur og því miður er ekki tekið við greiðslukortum.
|
https://www.akureyri.is/is/frettir/fallegur-dagur
|
Fallegur dagur
Mikið frost var á Akureyri í morgun og mældist 12 gráður á hádegi. Himinninn var heiður og birtan bleik og blá þegar örla tók á geislum sólar úr austri. Meðfylgjandi myndir tók Ragnar Hólm Ragnarsson hjá Akureyrarstofu á ferð sinni um bæinn í morgun.
|
https://www.akureyri.is/is/frettir/afrek-i-ithrottum
|
Afrek í íþróttum
Árleg úthlutun úr Afreks- og styrktarsjóði Akureyrar fer fram í hófi sem haldið verður í Íþróttahöllinni þriðjudaginn 29. desember nk. kl. 16.15. Þar verða einnig afhent viðurkenningarskjöl íþróttaráðs Akureyrar til hvers félags fyrir sig en árangur akureyrskra íþróttamanna var góður á árinu.
Samkvæmt upplýsingum sem borist hafa til stjórnar sjóðsins hafa 128 íslandsmeistaratitlar unnist á árinu og einnig voru margir Akureyringar valdir til leiks með landsliðum í hinum ýmsu íþróttagreinum.
Það er von íþróttaráðs að þessir glæsilegu afreksmenn og þjálfarar þeirra sjái sér fært að koma til athafnarinnar.
|
https://www.akureyri.is/is/frettir/sprenghlaegilegur-spennugamanleikur
|
Sprenghlægilegur spennugamanleikur
Föstudaginn 8. janúar frumsýnir Leikfélag Akureyrar breskan spennugamanleik, 39 þrep eða The 39 Steps, sem byggður er á hinni þekktu kvikmynd Alfred Hitchcock eftir samnefndri skáldsögu John Buchan.
Verkið hlaut hin virtu Olivier verðlaun sem besta gamanleikritið árið 2007 og tvenn Tony verðlaun árið 2008. Sýningin hefur gengið fyrir fullu húsi á West End í þrjú ár.
Í leikritinu segir frá hinum dekraða glaumgosa Richard Hannay sem er vanur ljúfu lífi bresku yfirstéttarinnar en sogast skyndilega inn í æsispennandi atburðarás þar sem morð, njósnarar, brjálaðir prófessorar, Skotar og vitaskuld íðilfagrar konur kom við sögu. Söguhetjan Hannay er meðal fyrstu hefðarmanna-hetjanna í bókmennta- og kvikmyndasögunni, og má segja að hann hafi, ásamt Sherlock Holmes, rutt brautina fyrir seinni tíma hetjur á borð við James Bond.
Það er óhætt að segja að leikgerðin sé ekki öll þar sem hún er séð en hana skrifaði breski háðfuglinn Patrick Barlow. Í þessum nýstárlega og sprenghlægilega spennugamanleik takast fjórir hugrakkir leikarar á við 139 hlutverk í einhverjum hröðustu, mest spennandi og fyndnustu 100 mínútum sem sést hafa á leiksviði.
Leikararnir eru Björn Ingi Hilmarsson, Þrúður Vilhjálmsdóttir, Atli Þór Albertsson og Jóhann G. Jóhannsson. Leikstjóri er María Sigurðardóttir. Þýðinguna gerði Eyvindur Karlsson og leikmyndin er eftir Finn Arnar Arnarson. Lýsing er í höndum Halldórs Arnar Óskarssonar. Rannveig Eva Karlsdóttir sér um búninga og hljóðhönnun annast Gunnar Sigurbjörnsson.
Heimasíða leikfélags Akureyrar.
|
https://www.akureyri.is/is/frettir/threttandagledi-thors
|
Þrettándagleði Þórs
Þrettánda gleði Þórs verður haldin miðvikudagskvöldið 6. janúar við Réttarhvamm í samstarfi við Bónus og Akureyrarstofu. Að venju er mikið um dýrðir á þrettándagleðinni: Álfakóngur og -drottning koma í heimsókn, jólasveinar, tröll og púkar og alls kyns kynjaverur heilsa upp á gesti. Þá eru venjan að bjóða upp á ýmis önnur skemmtiatriði og að sjálfsögðu verður kveikt í brennu.
Dagskrá hátíðarinnar í ár verður þannig:
Kveikt í brennu kl. 19.00
Álfakóngur og -drottning
Jólasveinar
Tröll og púkar
Heimir Bjarni Ingimarsson tekur lagið eins og honum einum er lagið
Einar ,,Einstaki" töframaður sýnir listir sýnar.
Líkt og í fyrra er Akureyringum og nærsveitarmönnum boðið frítt á þennan viðburð og er það gerlegt með stuðningi Bónus og Akureyrarstofu. Við hvetjum fólk til þess að fjölmenna og eiga notalega stund og kveðja árið með viðeigandi hætti. Er þetta allra síðasta tækifærið til þess að hitta jólasveinana áður en þeir halda til síns heima.
Þrettándagleði Þór var fyrst haldin árið 1925 en þó ekki með reglulegum hætti upp frá því. Frá árinu 1943 og allar götur til ársins 1970 var þrettándagleðin haldin á tveggja ára fresti. Frá árinu 1971 hefur þrettándagleði verið haldin á hverju ári. Árin 2006 og 2007 var þrettándagleðin færð inn í Bogann en þá var engin brenna. Árið 2008 var engin þrettándagleði né brenna þar sem félagssvæði íþróttafélagsins var undirlagt vegna framkvæmda við uppbyggingu svæðisins vegna Landsmóts UMFÍ sem var síðan haldið sumarið 2009.
Árið 2009 hóf Íþróttafélagið Þór samstarf við Akureyrarstofu og Bónus um framkvæmd þessara hátíðar sem er löngu orðin fastur liður í lífi bæjarbúa. Var þetta þá fært upp að Réttarhvammi.
Þótt saga þrettándagleði Þórs nái aftur til ársins 1925 eru til öruggar heimildir fyrir því að fyrsta áramótabrenna Þórs hafi verið haldin á gamlársdag stofnár félagsins árið 1915.
|
https://www.akureyri.is/is/frettir/tharftu-ad-losna-vid-jolatred-1
|
Þarftu að losna við jólatréð?
Þrettándinn er í dag og hátíðarnar því að baki á morgun. Fólk sem vill losa sig við jólatré er hvatt til að setja þau við lóðamörk og starfsmenn framkvæmdamiðstöðvar Akureyrarbæjar verða síðan á ferðinni 7. og 8. janúar og aftur 11. og 13. janúar til að fjarlægja þau. Trén verða endurnýtt og notuð sem stoðefni hjá Moltu.
Einnig verða gámar við Kaupang, Hagkaup, Hrísalund og verslunarmiðstöðina við Sunnuhlíð þar sem hægt verður að losa sig við trén.
|
https://www.akureyri.is/is/frettir/bokmenntamessur-a-akureyri
|
Bókmenntamessur á Akureyri
Bókmenntamessur eru nýjung í kirkjulegu starfi og á sunnudag verður fyrsta messan af þessu tagi hér á landi haldin í Akureyrarkirkju. Í bókmenntamessum velur presturinn bók sem hann styðst við í prédikun. Ritningarlestrar eru valdir með hliðsjón af bókinni og lesnir eru stuttir kaflar úr henni í messunni. Bænir tengjast efni bókarinnar, sálmar og tónlistin einnig. Fyrirmyndin er frá Þýskalandi.
Biskup Íslands, herra Karl Sigurbjörnsson, leiðir fyrstu messuna og bókin sem hann valdi heitir Dóttir myndasmiðsins eftir Kim Edwards. Þessi bókmenntamessa hefst kl. 11 sunnudaginn 10. janúar og fram til vors verða slíkar messur haldnar í Akureyrarkirkju sem hér segir:
Sunnudagurinn 14. febrúar kl. 11
Sr. Dalla Þórðardóttir, prófastur á Miklabæ í Skagafirði:
Brasilíufararnir eftir Jóhann Magnús Bjarnason.
Sunnudagurinn 14. mars kl. 14 (lok Kirkjuviku)
Dr. Hjalti Hugason, prófessor:
Enn er morgunn eftir Böðvar Guðmundsson.
Sunnudagurinn 18. apríl kl. 11
Sunna Dóra Möller, guðfræðingur, og sr. Bolli Pétur Bollason, sóknarprestur í Laufási:
Saga Þernunnar eftir Margaret Atwood.
Sunnudagurinn 31. maí kl. 11
Sr. Jón A. Baldvinsson, vígslubiskup á Hólum í Hjaltadal:
Glíman við Guð eftir Árna Bergmann.
Leikarar frá Leikfélagi Akureyrar lesa úr bókunum í messunum. Bækurnar eru fáanlegar á Amtsbókasafninu.
|
https://www.akureyri.is/is/frettir/aevi-i-ull
|
Ævi í ull
Kristinn Arnþórsson, ullarfræðingur, flytur fyrirlestur um ull og ullarframleiðslu á öldinni sem leið á Amtsbókasafninu, laugardaginn 9. janúar klukkan 14.00. Um leið verður opnuð á Amtsbókasafninu sýning Iðnaðarsafnsins um ull og ullarframleiðslu á síðustu öld. Sýningin verður opin til 31. janúar.
Ævi Kristins er ofin í ull allt frá því hann lék sér við verksmiðjulækinn sem barn þar til hann lét af störfum sem ullarfræðingur. Eftir nám í Englandi hóf Kristinn störf við Gefjun þar sem hann hafði m.a. með höndum að blanda saman ullarhárum sauðkindanna til að búa til “sauðalitina” í ullargarni sem enn er notað í dag. Ennfremur hönnun á mynstri værðarvoða og margt fleira sem lítur að vinnslu og hönnun á ullarvörum. M.a. á Kristinn stóran þátt í hönnun á þeim varningi sem seldur var í vöruskiptum við Rússland og taldi milljónir af ullarvörum.
Fyrirlesturinn og sýningin eru á vegum Iðnaðarsafnsins á Akureyri með dyggum stuðningi Menningarráðs Eyþings.
Iðnaðarsafnið á Akureyri geymir muni sem tengjast iðnaði og iðnframleiðslu liðinna tíma. Allt frá smjörlíkisgerðarvélum, prentvélum prjónavélum, ölgerðarvélum og rennibekkjum til saumavéla og áhöldum til úrsmíða. Fjöldi tækja og véla úr verksmiðjunum sem notaðar voru til framleiðslu á vörum auk allskyns nytjahluta og iðnvarnings sem flestir þekkja. Iðnaðarsafnið er opið alla daga frá kl. 13-17 (enginn aðgangseyrir fyrir börn yngri en 16 ára). www.idnadarsafnid.is.
|
https://www.akureyri.is/is/frettir/ithrottamadur-akureyrar
|
Íþróttamaður Akureyrar
Íþróttamaður Akureyrar verður útnefndur við hátíðlega athöfn í Ketilhúsinu nk. miðvikudagskvöld, 13. janúar, kl. 19.30. Við þetta tækifæri mun Hermann Jón Tómasson, bæjarstjóri skrifa undir styrktarsamninga fyrir hönd Afreks- og styrktarsjóðs Akureyrar við ungt og efnilegt íþróttafólk í bænum og einnig mun íþróttaráð Akureyrar veita viðurkenningar til nokkurra einstaklinga sem hafa í gegnum tíðina lagt sín lóð á vogarskálarnar í þágu íþróttamála á Akureyri.
Íþróttamennirnir sem eru tilefndir í kjörinu til Íþróttamanns Akureyrar 2009 eru (í stafrófsröð):
Andrea Ásgrímsdóttir, kylfingur í Golfklúbbi Akureyrar
Bjarki Gíslason, frjálsíþróttamaður í Ungmennafélagi Akureyrar
Bjarki Sigurðsson, akstursíþróttamaður í KKA akstursíþróttafélagi
Bragi Óskarsson, skotmaður í Skotfélagi Akureyrar
Bryndís Rún Hansen, sundkona í Óðni
Gauti Elfar Arnarson, siglingamaður í Siglingaklúbbnum Nökkva
Guðrún Jóna Þrastardóttir, fimleikakona í Fimleikafélagi Akureyrar
Hannes Rúnar Hannesson, knattspyrnumaður í Hömrunum
Ingvar Þór Jónsson, íshokkímaður í Skautafélagi Akureyrar
Íris Guðmundsdóttir, skíðakona í Skíðafélagi Akureyrar
Oddur Gretarsson, handknattleiksmaður í Akureyri handboltafélagi
Piotr Slawomir Kempisty, blakmaður í KA
Rakel Hönnudóttir, knattspyrnukona í Þór/KA
Ragnar S. Ragnarsson, akstursíþróttamaður í Bílaklúbbi Akureyrar
Þorbjörn Hreinn Matthíasson, hestamaður í Létti
|
https://www.akureyri.is/is/frettir/bryndis-run-er-ithrottamadur-akureyrar-2009
|
Bryndís Rún er Íþróttamaður Akureyrar 2009
Kjöri íþróttamanns Akureyrar árið 2009 var lýst við hátíðlega athöfn í Ketilhúsinu í kvöld. Fyrir valinu varð Bryndís Rún Hansen sundkona í Óðni. Í öðru sæti var Rakel Hönnudóttir knattspyrnukona í Þór/KA og í þriðja sæti Oddur Grétarsson handknattleiksmaður í Akureyri handboltafélagi.
Frá vinstri: Rakel Hönnudóttir, Bryndís Rún Hansen og Oddur Grétarsson.
Við sama tækifæri var tilkynnt um styrktarsamninga og mánaðarlegar greiðslur úr Afreks- og styrktarsjóði Akureyrarbæjar vegna ársins 2010 til eftirtalinna félaga vegna íþróttafólks á þeirra vegum: Akureyri handboltafélag - Oddur Geirsson; Sundfélagið Óðinn - Elín Erla Káradóttir og Halldóra S. Halldórsdóttir: Skíðafélag Akureyrar - Róbert Ingi Tómasson, Andri Steindórsson og Brynjar L. Kristinsson.
Þess má geta að úthlutanir úr Afreks- og styrktarsjóði Akureyrarbæjar námu samtals 5.345.000 krónum árið 2009.
Ennfremur voru veittar heiðursviðurkenningar vegna starfa að íþrótta-, æskulýðs- og tómstundamálum sem hlutu Guðmundur Pétursson vegna starfa fyrir Skautafélag Akureyrar, Kolbrún Ingólfsdóttir vegna starfa fyrir Þroskahjálp og Skíðafélag Akureyrar, Viðar Garðarsson vegna starfa fyrir skíðaíþróttina á Akureyri og félagarnir Jóhann Aðalsteinsson og Siguróli M. Sigurðsson vegna starfa fyrir Knattspyrnufélag Akureyrar.
Frá vinstri: Siguróli M. Sigurðsson, Jóhann Aðalsteinsson, Guðmundur Pétursson, Kolbrún Ingólfsdóttir og Viðar Garðarsson.
|
https://www.akureyri.is/is/frettir/salarheill-a-krepputimum
|
Sálarheill á krepputímum
"Sálarheill þjóðarinnar á krepputímum" er yfirskrift opins borgarafundar sem haldinn verður í Deiglunni í kvöld, fimmtudagskvöldið 14. janúar. Framsögumenn verða Sigmundur Sigfússon, geðlæknir, Pétur Maack, sálfræðingur og Þuríður Lilja Rósenbergsdóttir, náms- og starfsráðgjafi. Fundurinn hefst kl. 20. Pallborð að loknum erindum.
|
https://www.akureyri.is/is/frettir/mikado-i-baejarstjornarsalnum
|
Mikado í bæjarstjórnarsalnum
Föstudaginn 15. janúar klukkan 12 á hádegi opnar listakonan Anna Gunnarsdóttir sýningu í Gallerí Ráðhús í bæjarstjórnarsal ráðhússins á Akureyri. Sýninguna nefnir hún MIKADO. Verkin eru unnin út frá japanska spilinu mikado þar sem leikmenn spila með prik. Öll eru þau unnin með shibori tækni og indigo lituð.
Shibori er gömul japönsk tækni sem notuð er við það að búa til munstur á efni sem síðan eru lituð. Efnin eru sett á pappa hólka sem lokið hafa sínu starfi að halda textil efnum og fá nýtt hlutverk í leik sem listaverk á vegg. "Þetta er leikur minn með mikado spil" segir Anna.
Anna Gunnarsdóttir lærði textilhönnun á Íslandi og Danmörk auk þess að hafa sótt fjölda námskeiða um textil. Hún hefur síðari ár aðallega fengist við vinnslu á þæfðri ull og textil. Hún blandar saman nytjavöru, myndlist og fatahönnun með þessum miðlum.
Anna á að baki fjölda sýninga víðs vegar um heim og hefur hlotið verðlauna og viðurkenningar fyrir verk sín. Hún er annar eigandi gallerý Svartfugl og Hvítspóa í miðbæ Akureyrar og er félagi í Textílfélaginu, Myndlistarfélaginu og Sambandi íslenskra myndlistarmanna. Anna var valin bæjarlistamaður Akureyrar árið 2008.
|
https://www.akureyri.is/is/frettir/oll-lifsins-list-i-gilinu-a-morgun
|
Öll lífsins list í Gilinu á morgun
Það verður ljúf stemning í Listagilinu á Akureyri á morgun, laugardag, þegar fjölmargar listsýningar af ýmsum toga verða opnaðar, auk þeirra sýninga sem opnaðar voru í byrjun árs. Bæjarbúar og gestir rölta á milli staða og njóta lista og menningar.
Í GalleríBOX verður sýningin Sjálfsmyndir - Súpan opnuð kl. 14 en þar sýna eftirfarandi listakonur afrakstur af samstarfi við unga sem aldna allt frá nyrstu ströndum til nafla alheimsins. Listakonurnar eru: Björg Eiríksdóttir, Edda Þórey Kristfinnsdóttir, JónaBergdal Jakobsdóttir, Unnur G. Óttarsdóttir og Yst Ingunn St. Svavarsdóttir.
Í Menningarsmiðjunni Populus Tremula opnar klukkan 14 Þórgnýr Dýrfjörð áhugaljósmyndari sýninguna Þreifandi. Þar sýnir hann ljósmyndir teknar á síðustu tveimur árum og eru viðfangsefnin af ýmsum toga, portrett, bæjarmyndir og landslag. Sýningin er einnig opin sunnudaginn 17. janúar kl. 14-17.
Í Jónas Viðar Gallery opnar listmálarinn Kristinn G. Jóhannsson sýninguna Vetrarbrekkur kl. 15. Kristinn nam myndlist á Akureyri,í Reykjavík og í Edinburgh College of Art, Skotlandi.
Í Listasafninu á Akureyri verður kl. 15 opnuð yfirlitssýning á verkum hollenska myndlistarmannsins Jorisar Rademaker. Í tilefni af sýningunni hefur Listasafnið gefið út 90 blaðsíðna bók með ítarlegri umfjöllun um feril og list Jorisar eftir Úlfhildi Dagsdóttur bókmenntafræðing og Hannes Sigurðsson forstöðumann Listasafnsins á Akureyri.
Yfirstandandi sýningar:
Á Café Karólínu sýnir Anna Gunnarsdóttir "Chakra" en Chakra er úr sanskrít og þýðir hringur eða hringrás og táknar orkustöðvar líkamans. Sýningin stendur til 5. febrúar.
Í DaLí Gallery standa yfir tvær sýningar. Þar eru á ferð listakonurnar Margrét Buhl og Jana María Guðmundsdóttir. DaLí Gallery er opið laugardaga og sunnudaga kl. 14-17 meðan á sýningunum stendur eða til 24. janúar.
Í GalleríRáðhúsi er sýning Önnu Gunnarsdóttur "MIKADO" og er sýningin opin eftir samkomulagi.
Frá sýningunni í GalleríBox.
|
https://www.akureyri.is/is/frettir/jorisar-rademaker-i-listasafninu
|
Jorisar Rademaker í Listasafninu
Laugardaginn 16. janúar klukkan 15 verður opnuð í Listasafninu á Akureyri yfirlitssýning á verkum hollenska myndlistarmannsins Jorisar Rademaker. Joris er fæddur í smábænum Eersel í Hollandi árið 1958 en hefur búið á Íslandi í hartnær tvo áratugi. Hann var útnefndur bæjarlistamaður Akureyrar árið 2006.
Joris hefur fengist við myndlist síðan árið 1983 og einnig starfað sem myndlistarkennari á Akureyri um árabil. Undanfarin ár hefur Joris starfrækt Gallerí+ á Akureyri ásamt Pálínu Guðmundsdóttur eiginkonu sinni.
Myndlist Jorisar spannar ólíkar stefnur og rífur skörð í þá múra sem eitt sinn stóðu fyrir kynslóðabil andstæðra fylkinga. Hann vinnur með hugsanaflæði, bæði tvívítt og þrívítt, og styðst við fundna hluti og látlausan, gjarnan lífrænan, efnivið eins og tré, pappír, tau, blek og þrykk. Ál og stál kemur einnig við sögu. Í byrjun var pallettan sterk en smám saman hefur hún orðið nær litlaus.
Ákveðin stef eru könnuð í mörgum mismunandi útfærslum og byggja á formrænni einföldun sem á meira skylt við geómetríska abstraktsjón, eða De Stijl-skólann, og skynvilluleiki op-listarinnar en kaldrifjaða smættarhyggju. Ákveðin stef eru könnuð í mörgum mismunandi útfærslum og byggaja á formrænni einföldun þar sem möguleikar skynjunar og alls konar skynvilluleikir ráða ferðinni.
Við fyrstu kynni virðist þessi myndheimur Jorisar nokkuð framandi þótt reglulega bregði fyrir bernskum fígúrum og malerískum, expressjónískum hvellum. Inn í hann fléttast einnig tvö vinsæl viðfangsefni sem heltóku myndlistina á níunda og tíunda áratugnum, nefnilega líkamslist (e. body-art) og auðkennispólitík (e. identity politics). Verkin virka stundum eins og litlir, viðkvæmir púðluhundar sem allt í einu sýna í sér vígtennurnar og eru ótrúlega ógnandi. List Jorisar hefur samt engar beinharðar pólitískar blammeringar að geyma eða samfélagsgreinandi gegnumlýsingu. Hún margsnýst í leit sinni að staðsetningu sjálfsins sem reif sig upp með rótum og endurkastast nú milli tveggja heima, Hollands og Íslands, þar sem Joris hefur búið. Stráhattur van Goghs og skólufsur flækingsins, sem dúkka stundum upp, minna okkur á að hann er aðkomumaður.
Í tilefni af sýningunni hefur Listasafnið á Akureyri gefið út 90 síðna bók með ítarlegri umfjöllun um feril og list Jorisar eftir Úlfhildi Dagsdóttur bókmenntafræðing og Hannes Sigurðsson forstöðumann Listasafnsins á Akureyri.
Sýningin stendur til 7. mars 2010 og er opin alla daga nema mánudaga frá kl. 12-17.
|
https://www.akureyri.is/is/frettir/akureyri-i-utsvari-i-kvold-1
|
Akureyri í Útsvari í kvöld
Lið Akureyrar mætir liði Hafnarfjarðar í 16 liða úrslitum í spurningakeppni sveitarfélaganna Útsvari í Sjónvarpinu í kvöld. Fyrir hönd Akureyringa keppa að þessu sinni þau Erlingur Sigurðarson, Hilda Jana Gísladóttir og Pálmi Óskarsson. Lið Hafnarfjarðar skipa Gísli Ásgeirsson, Steinn Jóhannsson og Erla Ruth Harðardóttir.
Þetta verður spennandi slagur sem enginn ætti að láta fram hjá sér fara. Beina útsendingin í Sjónvarpinu hefst klukkan 20.10 í kvöld.
|
https://www.akureyri.is/is/frettir/heilsugaeslan-a-graena-hattinum
|
Heilsugæslan á Græna hattinum
Kómedíuleikhúsið sýnir hápólitíska gamanleikinn Heilsugæslan á Græna hattinum á Akureyri miðvikudaginn 20. janúar og hefst sýningin kl. 20.30. Gamanleikurinn Heilsugæslan var frumsýndur í október á síðasta ári og hefur notið fádæma vinsælda, enda er hér um að ræða efni sem kemur okkur öllum við. Alls hefur leikurinn verið sýndur um 30 sinnum og oftast fyrir troðfullu húsi. Miðaverði er stillt mjög í hóf eða aðeins 1.900 krónur.
Í kynningu um Heilsugæsluna segir: Við hrósum okkur yfir háum meðalaldri, þjónustu í hæsta gæðaflokki og frábærum læknum. En er kerfið eins gott og af er látið? Er það hugsanlega farið að vinna gegn tilgangi sínum? Er aukinni eftirspurn sjúkdóma svarað með meira framboði? Hvaða tilgangi þjónar góð heilsa? Metum við líf í magni eða gæðum?
Leikritið Heilsugæslan er samið af lækni, Lýð Árnasyni, og gefur áhorfandanum sýn inn í þetta völundarhús og það sem býr að tjaldabaki. Heilsugæslan er gamanleikur og öll hlutverk í höndum tveggja leikara, þeirra Elfars Loga Hannessonar og Margrétar Sverrisdóttur. Sýningin tekur um klukkustund.
Heilsugæslan er hápólitískt leikrit og umfjöllunarefnið brennandi á íslensku þjóðfélagi, ekki síst núna, í skugga niðurskurðar.
|
https://www.akureyri.is/is/frettir/beint-flug-milli-akureyrar-og-vestmannaeyja
|
Beint flug milli Akureyrar og Vestmannaeyja
Helgina 12.-14. febrúar nk. verður boðið upp á góðan kost fyrir Norðlendinga og kannski sérstaklega norðlenska kylfinga þegar verður í fyrsta sinn farið í beint áætlunarflug á milli Vestmannaeyja og Akureyrar, tvisvar sinnum fram og til baka.
Þetta er skemmtilegt tækifæri fyrir Norðlendinga til að skreppa til "suðrænna eyja" og njóta þess að ganga á grænu grasi í febrúar. Sérstaklega ættu kylfingar að kætast því Golfklúbbur Vestmannaeyja ætlar að standa fyrir "Suðurhafseyja open" golfmóti laugardaginn 13. febrúar. Sama kvöld verður haldið sérstakt Eyjakvöld á veitingastaðnum Volcano þar sem tónlistamenn úr Eyjum fara á kostum.
Að sjálfsögðu er hægt að gera miklu mun fleira í Eyjum þessa daga en að spila golf. Í Vestmannaeyjum er til að mynda elsta og merkasta fiska- og náttúrugripasafn landsins, m.a. lifandi sjávardýr í 12 búrum. Sérsýningin Pálsstofa er einnig opin í byggðasafninu en hún var opnuð í nóvember og er tileinkað ferðum og heimildarmyndum Páls Steingrímssonar. Norðlendingar ættu að geta notið þess sérstaklega að heimsækja Eyjar á þessum árstíma enda margt að skoða og njóta.
Flugfélag Íslands hefur gefið sérstakt hópaverð í þetta tilraunaflug, rúmlega 18.000 krónur, fram og til baka. Flugið er bókanlegt beint á netinu: www.flugfelag.is.
|
https://www.akureyri.is/is/frettir/davidskvold-i-ketilhusinu
|
Davíðskvöld í Ketilhúsinu
Fimmtudagskvöldið 21. janúar klukkan 20 verður Davíðs Stefánssonar skálds frá Fagraskógi minnst í Ketilhúsinu á Akureyri en skáldið fæddist þennan dag árið 1895. Ekki er því um stórafmæli að ræða heldur notalega kvöldstund þar sem boðið verður upp á lestur ljóða, tónlist og söng.
Fram koma Erlingur Sigurðarson, kvæðamaður, sem mun flytja nokkur ljóð Davíðs og segja frá tilurð þeirra. Karlakór Akureyrar - Geysir mun einnig flytja í söng nokkur af þekktustu ljóðum Davíðs, s.s. "Þú komst í hlaðið" og "Brennið þið vitar". Tvö ungmenni úr Menntaskólanum á Akureyri, þau Gísli Björgvin Gíslason og Gréta Ómarsdóttir, flytja kvæðin um "Nirfilinn" og "Hvað hefur breyst". Tríó skipað þeim Ásdísi Arnardóttur á selló, Petreu Óskarsdóttur á þverflautu og Þórarinn Stefánsson á píanó flytur ljúfa tónlist eftir Skúla Halldórsson og Maurice Ravel sem víst er að fagurkeranum Davíð hefði fallið vel í geð.
|
https://www.akureyri.is/is/frettir/vetrarithrottahatid-a-akureyri
|
Vetraríþróttahátíð á Akureyri
Undirbúningur fyrir Vetraríþróttahátíð ÍSÍ 2010 stendur sem hæst en hátíðin fer fram á Akureyri þar sem Vetraríþróttamiðstöð Íslands er staðsett. Hátíðin verður sett laugardaginn 6. febrúar í Skautahöllinni með glæsilegri sýningu þar sem fram koma m.a. hæfileikaríkir iðkendur í listhlaupi en Skautahöllin fagnar einmitt 10 ára afmæli sínu á þessu ári. Ólympíufararnir munu heiðra samkomuna og er það rétt áður en þeir halda utan til Vancouver í Kanada.
Vetraríþróttahátíð ÍSÍ stendur nú yfir frá 6. febrúar til 21. mars auk þess sem Andrésar Andar leikarnir sem fram fara í lok apríl eru undir hatti Vetraríþróttahátíðarinnar. Á dagskrá VH 2010 er að finna viðburði sem ná yfir sem flestar íþróttagreinar þar sem snjór og útivist eru í aðalhlutverki.
Hlíðarfjall skipar stóran sess í hátíðinni þar sem hefðbundin skíði, gönguskíði, telemarkskíði og snjóbretti verða í aðalhlutverki hvort heldur sem er í keppnum eða einfaldlega sem ljúf dægradvöl fyrir alla. Einnig verður boðið upp á skíðanámskeið fyrir fatlaða. Í Skautahöllinni verður keppt í listhlaupi, íshokkí, krullu og endurvakin verður bæjarkeppnin í íshokkí þar sem erkifjendurnir Akureyri og Reykjavík takast á.
Hin árlega Vetrarsportsýning sem Félag vélsleðamanna í Eyjafirði stendur fyrir verður aðra helgi í febrúar og sömu helgi verður snjócross og íscross. Einnig verður blásið til keppni í samhliða spyrnu á vélsleðum við Skautahöllina.
Þeir sem vilja njóta útivistar með því að ganga eða hlaupa geta tekið þátt í Vetrarhlaupi UFA eða jafnvel Skaflahlaupi UFA. Hestafélagið Léttir stendur fyrir Stjörnutölti, Bílaklúbbur Akureyrar sýnir ísakstur og skátar leggja vetrarþrautir eins og þeim erum einum lagið.
Dagskrá Vetraríþróttahátíð ÍSÍ er að finna á heimasíðu Vetraríþróttamiðstöðvarinnar www.vmi.is og er þessa daga verið að klára að setja hana þar inn.
|
https://www.akureyri.is/is/frettir/ograndi-list-og-tilraunir-til-ritskodunar
|
Ögrandi list og tilraunir til ritskoðunar
Þriðjudaginn 26. janúar klukkan 17.15 stendur Listasafnið á Akureyri fyrir fyrirlestri bandaríska fræðimannsins dr. Steven C. Dubin í Ketilhúsinu á Akureyri. Yfirskrift fyrirlestrarins er "Myndir sem fanga: Ögrandi list og tilraunir til ritskoðunar ( e. "Arresting Images: Controversial Art and Attempts to Censor It") og fer hann fram á ensku. Fyrirlesturinn er öllum opinn og aðgangur er ókeypis.
Dr. Dubin er mannfræðingur sem hefur sérhæft sig í rannsóknum á sviði menningar, lista og safnafræða. Hann hefur beint sjónum sínum að ritskoðun og tjáningarfrelsi og bók hans um pólitíska list, Arresting Images: Impolitic Art and Uncivil Actions, vakti mikla athygli þegar hún kom út árið 1992. Dubin hefur haldið fjölda fyrirlestra og ritað um umdeilda list, átök innan listheimsins og stuðning hins opinbera við listir. Dubin skrifar reglulega greinar fyrir Art in America auk þess að hafa rannsakað og fjallað sérstaklega um áhrif lýðræðisumbóta á menningarlíf í Suður-Afríku við fráhvarf aðskilnaðarstefnunnar.
Steven C. Dubin var prófessor í mannfræði við Fylkisháskólann í New York í 19 ár en hefur starfað sem prófessor í menningarstjórnun við Columbia Háskóla í New York frá 2005, auk þess að gegna rannsóknarstöðu við skólann á sviði afrískrar menningar. Hann er staddur hér á landi á vegum Fulbright stofnunar og námsbrautar í safnafræðum við félagsvísindadeild Háskóla Íslands. Nánar á: http://www.listasafn.akureyri.is/uppakomur/
|
https://www.akureyri.is/is/frettir/lions-billinn-gefinn-skammtimavistun
|
LIONS-bíllinn gefinn Skammtímavistun
Lionshreyfingin á Íslandi hefur ákveðið að færa Skammtímavistun Skólastíg 5 til eignar Renault Trafic bifreið með fastanúmerið ND 781 sem heimilið hefur haft til afnota undanfarin ár. Bifreiðin er sérútbúin fyrir 5 farþega og 2 hjólastóla að auki, þ.e.a.s. festingar fyrir 2 hjólastóla, ásamt hjólastóla-akstursbraut til að komast á einfaldan hátt inn í bifreiðina.
Þessi bifreið hefur verið á rekstrarleigu undanfarin ár og Lionshreyfingin greitt allan rekstrarkostnað þar með talda rekstrarleigu. Lionshreyfingin afhendir með bifreiðinni rekstrarfé að upphæð 2.500.000 kr. sem ætlað er að standa undir rekstrarkostnaði næstu árin. Þetta rekstarfé skal varðveitt á sérstökum bankareikningi og það, og féð ásamt vöxtum, skal eingöngu notað til rekstrar bifreiðarinnar. Verðmæti bifreiðarinnar ásamt rekstrarfé er 6.5 milljónir króna.
Lionshreyfingin gerir ráð fyrir að gjöf þessi muni veita vistmönnum heimilisins áframhaldandi ferðafrelsi og ánægju framvegis sem hingað til. Það er ósk Lionshreyfingarinnar að áfram verði merkingar Lionshreyfingarinnar á bifreiðinni.
Frá vinstri: Guðmundur H. Guðmundsson og Ólafur S. Vilhjálmsson úr rauðufjaðrarnefnd Lions, Guðrún Björt Yngvadóttir fjölumdæmisstjóri Lions á Íslandi, Sigrún Stefánsdóttir formaður félagsmálaráðs Akureyrarbæjar, Stefanía Anna Einarsdóttir forstöðumaður skammtímavistunar fatlaðra og Kristinn Hannesson umdæmisstjóri 109B-umdæmis Lions á Íslandi.
|
https://www.akureyri.is/is/frettir/nr-33-2010-auglysing-um-skipulagsmal-i-akureyrarkaupstad-lundargata-17-og-frodasund-3
|
Nr. 33/2010 AUGLÝSING um skipulagsmál í Akureyrarkaupstað. Lundargata 17 og Fróðasund 3
Breyting á deiliskipulagi suðurhluta Oddeyrar. Lundargata 17 og Fróðasund 3.
Bæjarstjórn Akureyrarkaupstaðar hefur þann 22. desember 2009 í samræmi við 1. mgr. 26. gr. skipulags- og byggingarlaga nr. 73/1997, samþykkt deiliskipulagsbreytingu fyrir suðurhluta Oddeyrar.
Breytingin felur m.a. í sér að lóð Lundargötu 17 stækkar og verður 590 m². Hús sem á henni standa víkja og má í stað þeirra reisa parhús á tveimur hæðum og stakstæða bílgeymslu. Lóð nr. 3 við Fróðasund minnkar frá austri en stækkar til vesturs og verður 323 m². Heimilt var að rífa hús á lóðinni samkvæmt gildandi deiliskipulagi, en sú heimild er nú felld úr gildi.
Deiliskipulagstillagan hefur hlotið þá meðferð sem skipulags- og byggingarlög mæla fyrir um og öðlast hún þegar gildi.
F.h. Akureyrarkaupstaðar, 11. janúar 2010,
Pétur Bolli Jóhannesson skipulagsstjóri.
B-deild - Útgáfud.: 25. janúar 2010
|
https://www.akureyri.is/is/frettir/naegur-snjor-i-hlidarfjalli
|
Nægur snjór í Hlíðarfjalli
Aðsókn í Hlíðarfjall hefur verið mjög góð það sem af er vetri og nú hafa 23.500 gestir komið á skíðasvæðið miðað við 13.500 á sama tíma í fyrra og helmingi fleiri vetrarkort hafa verið seld. Þrátt fyrir að kröftug lægð með um 10 stiga hita hafi gengið yfir Norðurland í byrjun vikunnar, er skíðafærið í Hlíðarfjalli með betra móti og nægur snjór í öllum brekkum.
Guðmundur Karl Jónsson, forstöðumaður skíðasvæðisins, segir að þetta sé ekki síst að þakka þéttu undirlagi af snjó sem framleiddur var fyrr í vetur þegar hörkugaddur var dag eftir dag. Snjóframleiðslan í Hlíðarfjalli hefur því enn og aftur sannað gildi sitt.
Hitastig á Akureyri var við frostmark í gær en nú tekur við kuldakafli svo langt sem augað eygir. Skíðafólk í Hlíðarfjalli, Akureyringar og gestir þeirra, má því eiga von á góðum skíðasnjó næstu vikurnar og vonandi fram á vor.
|
https://www.akureyri.is/is/frettir/koltrefjaverksmidja-a-akureyri
|
Koltrefjaverksmiðja á Akureyri
Undirritaður hefur verið rammasamningur milli Strokks Energy e.hf. og Akureyrarbæjar um að komið verði á fót koltrefjaverksmiðju á Akureyri. Koltrefjar eru notaðar sem styrkingarefni í iðnframleiðslu og leysa af hólmi ýmis þekkt smíðaefni svo sem ál, timbur og stál, sérstaklega í iðngreinum þar sem léttleiki og styrkur eru höfð að leiðarljósi.
Strokkur hyggst vinna að undirbúningi hátækniverksmiðju á Akureyri sem framleiða mun koltrefjar með tækni sem krefst afhendingar rafmagns til stórnotanda og metangass. Ein af afurðum frá sorphaugum Akureyrar á Glerárdal er metangas sem verksmiðjan getur nýtt í sinni framleiðslu.
Til að tryggja framgang verkefnisins er Akureyrarbær reiðubúinn að leigja lóð undir verksmiðjuna á Rangárvöllum. Strokkur mun leitast við að tryggja verkefninu fjármögnun og er rammasamningurinn sem undirritaður var í dag grundvöllur frekari vinnu við þróun verkefnisins. Verkefninu verður stýrt af Strokki e.hf. í samvinnu við Atvinnuþróunarfélag Eyjafjarðar og Akureyrarbæ.
Akureyrarbær tryggir Strokki forgang að nýtingu á a.m.k. 1,5 milljón m3 af metangasi á ári frá sorphaugum Akureyrar á Glerárdal til framleiðslu koltrefja í verksmiðjunni enda finnist slíkt vinnanlegt magn á svæðinu á hverjum tíma. Akureyrarbær eða félag í hans eigu annast gerð gasleiðslu frá sorphaugum bæjarins á Glerárdal að verksmiðjunni auk uppsetningar alls virkjunarbúnaðar til vinnslu gassins.
Sem dæmi um notkunarmöguleika á koltrefjum má nefna að flugvélaiðnaðurinn nýtir þetta efni í vaxandi mæli og er ný kynslóð af farþegaþotum smíðuð að verulegu leyti með koltrefjum sem styrkingarefni. Koltrefjar stuðla vegna léttleika að minni orkunotkun, auk þess sem umhverfisáhrif við framleiðslu eru takmörkuð.
Frá undirritun samningsins. Magnús Þór Ásgeirsson, framkvæmdastjóri Atvinnuþróunarfélags Eyjafjarðar, Hermann Jón Tómasson, bæjarstjóri á Akureyri, Eyþór Arnalds, framkvæmdastjóri Strokks, og Sigrún Björk Jakobsdóttir, formaður bæjarráðs.
|
https://www.akureyri.is/is/frettir/matur-og-list-a-laugardag
|
Matur og list á laugardag
Í tilefni af sýningu Jorisar Rademaker í Listasafninu á Akureyri verður efnt til viðburðarins Matur og list í safninu á laugardag, 30. janúar. Sigríður Bergvinsdóttir áhugakona um kartöflur og listamaðurinn Joris Rademaker munu þar leiða saman hesta sína og fjalla um kartöfluna út frá ýmsum sjónarhornum.
Sigríður heldur stuttan fyrirlestur um kartöfluna og ræktun hennar og Joris segir frá tengslum kartöflunnar og myndlistar sinnar, en hún leikur stórt hlutverk í myndum Jorisar og raunar í sögu myndlistarinnar gegnum tíðina. Þá verður sýnd stutt mynd um Joris eftir Örlyg Hnefil Örlygsson, þar sem listamaðurinn sýnir þær aðferðir sem hann notar við gerð kartöfluverka sinna. Boðið verður upp á léttar kartöfluveitingar frá Friðrik V í framhaldi af fyrirlestrunum.
Sigríður og Joris fengu styrk frá Eyþingi í tilefni af viðburðinum. Þau hafa áður verið þátttakaendur í Kartöfluþinginu sem haldið var af Akureyrar Akademíunni haustið 2008.
|
https://www.akureyri.is/is/frettir/hvad-er-thetta-esb
|
Hvað er þetta ESB?
Aðild Íslands að Evrópusambandinu er eitthvert umdeildasta mál síðari tíma. En hvað er þetta ESB? Hver er saga þess? Hvernig er það byggt upp? Hvert er eðli Evrópusamvinnunar? Hvaða áhrif hefur Evrópusambandið á líf, störf og viðskipti Íslendinga nú þegar - og hvað breytist ef ákveðið verður að ganga í sambandið? Um hvað snýst samvinna þessara 27 aðildarríkja þar sem býr hálfur milljarður manna og talar 89 tungumál?
Íslendingar verða á næstunni að gera upp hug sig sinn til ESB. Bókin Frá Evróvisjón til evru hefur að geyma allt sem þú vildir vita um Evrópusambandið en þorðir ekki að spyrja um.
Dr. Eiríkur Bergmann er dósent í stjórnmálafræði og forstöðumaður Evrópufræðaseturs Háskólans á Bifröst fjallar um þessar spurningar og fleiri á kynningu sem haldin verður kl. 16.00 þriðjudaginn 2. febrúar á 2. hæð í Eymundsson, Hafnarstræti 91-93.
Eiríkur hefur starfað sem blaðamaður, upplýsingafulltrúi hjá Evrópusambandinu og sem aðjúnkt í stjórnmálafræði við Háskóla Íslands auk þess að kenna við ýmsa erlenda háskóla. Eiríkur hefur tekið þátt í margvíslegu evrópsku rannsóknarsamstarfi á fræðasviði sínu, er til að mynda þátttakandi í SENT-samstarfsneti Evrópufræða. Eftir hann liggur fjöldi bóka og greina, bæði ritrýndra og almenns eðlis, auk ritgerða, fyrirlestra og álitsgerða um þjóðfélagsmál, sér í lagi um tengsl Íslands við umheiminn. Hann hefur um árabil ritað reglulega dálka í dagblöð, til að mynda í DV, Blaðið/24 stundir og nú í breska dagblaðið The Guardian.
|
https://www.akureyri.is/is/frettir/lonely-planet-maelir-med-akureyri
|
Lonely Planet mælir með Akureyri
Í febrúarblaði ferðatímarits Lonely Planet er Akureyri í fjórða sæti á lista yfir sex staði sem þeir sem hafa ferðast til alþekktra áfangastaða á borð við París, Róm og Madríd ættu að heimsækja. Augljóst er að hér er um mikla og góða auglýsingu að ræða fyrir bæinn. Í umfjöllun blaðsins segir meðal annars að Akureyri hafi vinninginn umfram höfuðborgina Reykjavík þegar þessir staðir eru bornir saman "eftir útliti" (fegurð).
Mælt er með kaffihúsunum í miðbænum þar sem sé afslappað andrúmsloft í anda Parísarborgar, Minjasafninu í gamla Innbænum, miðnæturgolfi (Arctic Open) næturlífinu og Bautanum þar sem hægt er að bragða lunda og hrossaket.
Febrúarhefti Lonely Planet má nálgast HÉR.
|
https://www.akureyri.is/is/frettir/haena-i-akureyrarkirkju
|
Hæna í Akureyrarkirkju
Hæfileikakeppnin HÆNA fór fram í Akureyrarkirkju laugardagskvöldið 30. janúar. Þar sýndi fjöldi ungs fólks hæfileika sína fyrir framan rúmlega 200 áhorfendur. Keppt var í þremur flokkum, söng og tónlist, dans og líkamstjáningu og opnum flokki. Það má með sanni segja að þetta hafi verið kvöld unga fólksins, því þau kepptu ekki aðeins heldur var langstærstur hluti undirbúnings og framkvæmdar í þeirra höndum, um skreytingar sáu tvær 19 ára stúlkur og tæknimaðurinn var 16 ára svo dæmi séu nefnd.
Þetta er í fjórða sinn sem Æskulýðssamband kirkjunnar í Eyjafjarðarprófastsdæmi, ÆSKEY, stendur fyrir þessum viðburði en aldrei hafa áhorfendur verið jafnmargir og nú, enda keppnin nú haldin samtímis æskulýðsmóti sem Múlaprófastsdæmi, Austfjarðarprófastsdæmi og Þingeyjarprófastsdæmi komu að. Það sem gerir þessa hæfileikakeppni frábrugðna mörgum öðrum er í fyrsta lagi að þátttakendur þurfa að vera virkir í æskulýðsstarfi kirkjunnar eða í fermingarfræðslu. Í öðru lagi þá er keppt í þremur flokkum og annars vegar um einstaklingskeppni að ræða og hins vegar um hópakeppni. Veittir eru verðlaunapeningar í hverjum flokki fyrir sig.
Kirkjufólk veitti atriði töframannsins Einars einstaka sérstaka athygli en hann sýndi ekki bara töfrabrögð heldur hafði hann lagt mikla vinnu í undirbúning á flutning töfrabragða um leið og komið var á framfæri boðskap biblíunnar. Meðal annars minnti hann á einingu kristinna kirkna með því að blanda saman klútum í misjöfnum litum þannig að úr varð einn marglitur klútur. Einnig sagði hann frá fangelsisvist Páls postula og töfraði hringi sem virtust flæktir saman í sundur um leið og hann minnti á hvernig Drottinn hjálpaði Páli úr fangelsinu.
Mikil vinna var lögð í skreytingar sem fyrr og réðust þær Jule Dörr og Cornelia Leitner, EVS-sjálfboðaliðar í Glerárkirkju í það stórvirki að búa til stórt listaverk með stöfum keppninnar, HÆNA, sem prýddi vegg safnaðarheimilisins í Akureyrarkirkju þar sem keppnin fór fram. Þá komu félagar úr æskulýðsfélaginu Glerbrot (Glerárkirkja) og ÆFAK (Akureyrarkirkja) að ýmsum undirbúningi og frágangi. Með framlagi sínu sýndi unga fólkið að það kann að taka til hendinni á bak við tjöldin og skapa þannig vettvang fyrir jafnaldra sína til flutnings fjölbreyttra listaverka á sviði!
Kynnar kvöldsins voru Jóhann Hjaltdal Þorsteinsson, svæðisfulltrúi KFUM og KFUK á Norðurlandi og Pétur Björgvin Þorsteinsson, djákni í Glerárkirkju. Formaður dómnefnda var Guðmundur Guðmundsson héraðsprestur og fékk hann til liðs við sig leiðtoga úr Akureyrarkirkju, Glerárkirkju og austan af landi til þess að sitja í dómnefndum kvöldsins.
Sigurvegarar kvöldsins í flokki tónlistar- og söngflutnings var hópur frá Hjálpræðishernum á Akureyri, en hann skipa þau Fríða Kristín Hreiðarsdóttir (söngur), Lára Ósk Viðarsdóttir (söngur), Axel Fannar Friðriksson (kongó trommur), Birkir Örn Jónsson (gítar) og Almar Ingi Ólason (bassi). En þau fluttu lagið ,,My all in all” við mjög góðar undirtektir áhorfenda. Í umsögn dómnefndar kom m.a. fram að lagið hefði verið flutt af miklu öryggi og raddir söngvara skilað sér mjög vel auk þess sem flutningur var samhæfður og vel æfður.
Sigurvegarar kvöldsins í flokki dans- og líkamstjáningar kom austan af Héraði, danshópur skipaður þeim Söndru Björk Steinarsdóttur, Valdísi Ellen Kristjánsdóttur, Alexöndru Sigurðardóttur og Steinunni Bjarkey Gunnlaugsdóttur. Þær sýndu nokkurs konar Hip-hop dans við lagið ,,Show me your money” en þessar stúlkur sem eru allar virkar í æskulýðsstarfi kirkjunnar fyrir austan hafa aldrei komið fram áður fjórar saman en þess má einnig geta að þær æfa fimleika með Hetti!
Á Facebook síðu ÆSKEY má fræðast nánar um úrslitin og skoða fleiri myndir.
Frétt af heimasíðu Eyjafjarðarprófastsdæmis.
|
https://www.akureyri.is/is/frettir/blikandi-nordljosa-traf
|
Blikandi norðljósa traf
Norðurljósin hafa glatt Akureyringa af og til síðustu vikurnar og þau dönsuðu yfir bænum um tíma seint í gærkvöldi. Mikilli norðurljósavirkni er spáð um komandi helgi en því miður er útlit fyrir að þá verði að mestu skýjað og því líkast til erfitt að njóta dýrðarinnar. Hægt er að skoða spá um norðurljósavirkni HÉR.
Myndirnar að neðan voru teknar við Lögmannshlíðarkirkju í gærkvöldi.
|
https://www.akureyri.is/is/frettir/hvad-er-kreppa
|
Hvað er kreppa?
Mánudaginn 8. febrúar kl. 15.00 boðar AkureyrarAkademían til málþings í gamla Húsmæðraskólanum undir yfirskriftinni "Hvað er kreppa?" Málþingið er haldið í samstarfi við Sagnfræðingafélag Íslands og eru erindi á þinginu hluti af hádegisfyrirlestraröð Sagnfræðingafélagsins frá liðnu hausti.
Fundarstjóri verður Kristín Ástgeirsdóttir og eins og venjulega er aðgangur ókeypis og allir velkomnir.
Dagskráin verður eftirfarandi:
15.00: Húsið opnar
15.15: Kristín Ástgeirsdóttir - Þingið sett
15.20: Viðar Hreinsson, bókmenntafræðingur - Er einhver að hlusta? Um ótta og eymd hugvísindanna
16.00: Sigrún Davíðsdóttir, blaðamaður - Kreppan og kunningjaþjóðfélagið
16.40: Hlé
17.00: Guðmundur Hálfdánarson, sagnfræðingur - Er íslenskt fullveldi í kreppu?
17.40: Umræður
18.00: Þingslit
|
https://www.akureyri.is/is/frettir/deiliskipulag-midbaejar-akureyrar-austurhluti-lokid
|
Deiliskipulag miðbæjar Akureyrar - austurhluti - Lokið
Bæjarstjórn Akureyrarkaupstaðar auglýsir hér með skv. 1. mgr. 25. gr. skipulags- og byggingarlaga nr. 73/1997, tillögu að breytingu að deiliskipulagi miðbæjar Akureyrar - austurhluta, samþykkt í bæjarstjórn 2. febrúar 2010.
Skipulagssvæðið afmarkast að sunnan af Kaupvangsstræti, að norðan af Strandgötu, að vestan af Hafnarstræti og að austan af ströndinni og lóð Hofs. Sett er fram stefna um einkenni byggðar, landnotkun, samgöngur, tengsl við sjóinn og mótun gatna, gönguleiðir og torgsvæði. Gert er ráð fyrir byggingum á bílastæðum milli Skipagötu og Glerárgötu, fjölgun íbúða og atvinnuhúsnæðis. Bílastæðum verður komið fyrir í bílakjöllurum. Tengsl miðbæjarins og Pollsins eru endurvakin með síki sem liggja mun þvert á helstu miðbæjargötur og myndað meðfram því almenningsrými sem liggur frá sjó og að Hafnarstræti.
Samhliða eru gerðar breytingar á mörkum þriggja gildandi deiliskipulagsáætlana í miðbænum sem auglýstar eru með ofangreindri breytingartillögu.
Tillöguuppdráttur ásamt greinargerð mun liggja frammi í þjónustuanddyri Akureyrarbæjar, Geislagötu 9, 1. hæð, frá 5. febrúar til 19. mars 2010, svo að þeir sem þess óska geti kynnt sér tillöguna og gert við hana athugasemdir. Tillagan er einnig birt á heimasíðunni: www.akureyri.is/midbaer.
Frestur til að gera athugasemdir við tillöguna rennur út kl. 16:00 föstudaginn 19. mars 2010. Athugasemdum má skila á tvennan hátt: skriflega til Skipulagsdeildar Akureyrarkaupstaðar, Geislagötu 9, 3. hæð, eða í tölvupósti á [email protected]. Nauðsynlegt er að nafn, kennitala og heimilisfang sendanda komi fram í tölvupóstinum til að athugasemdir verði teknar gildar. Hver sá sem ekki gerir athugasemdir við tillöguna innan þessa frests telst vera henni samþykkur.
5. febrúar 2010
Skipulagsstjóri Akureyrarkaupstaðar
|
https://www.akureyri.is/is/frettir/menningarhusid-a-imex-syningunni
|
Menningarhúsið á IMEX-sýningunni
Menningarhúsið HOF á Akureyri verður sérstakur boðsgestur (vann hið svokallaða Wild Card) á IMEX sýningunni sem er ein stærsta ráðstefnusýning heims. Þar koma saman nokkur þúsund ráðstefnuhaldarar og fulltrúar ráðstefnuhúsa, og þeir sem skipuleggja ráðstefnur og hvataferðir víðsvegar um heiminn.
Ljóst er að hér verður um einstakt tækifæri fyrir ferðaþjónustu á svæðinu til að kynna sig og koma um leið Menningarhúsinu HOFI á kortið í alþjóðlegu samhengi. Einnig verður boðin aðstoð IMEX-sýningarhaldara við að markaðssetja Menningarhúsið HOF fyrir sýninguna.
Þeir sem eiga möguleika á að vinna hið svokallaða Wild Card verða að kynna nýjan áfangastað fyrir ráðstefnur eða hvataferðir eða hafa nýverið eða fljótlega opnað nýtt ráðstefnuhús á forvitnilegum slóðum.
IMEX ráðstefnusýningin verður haldin í Frankfurt í Þýskalandi 25.-27. maí.
|
https://www.akureyri.is/is/frettir/endurfjarmognun-jardgerdarstodvar-moltu
|
Endurfjármögnun?jarðgerðarstöðvar Moltu
Endurfjármögnun byggingar jarðgerðarstöðvar Moltu e.hf. í Eyjafirði er nú lokið með samstilltu átaki eigenda fyrirtækisins annars vegnar og Íslandsbanka og hins finnska seljanda vélbúnaðarins hins vegar. Sveitarfélögin í Eyjafirði eru meirihlutaeigendur í Moltu og auk fulltrúa þeirra sitja nú í stjórn fyrirtækisins fulltrúar Norðlenska, Tækifæris og Preseco, sem er framleiðandi og seljandi vélbúnaðarins. Verksmiðjan framleiðir moltu úr um 10.000 tonnum af lífrænum úrgangi á ári. Fram að þessu hefur sláturúrgangur verið uppistaðan í hráefni hennar en á þessu ári mun m.a. lífrænn heimilisúrgangur bætast þar við eftir því sem söfnun hans fer í gang hjá sveitarfélögunum í Eyjafirði.
Í upphafi ársins 2008 hófst bygging jarðgerðarstöðvar Moltu ehf. á Þveráreyrum í Eyjafirði fyrir sláturúrgang og annan lífrænan úrgang. Við upphaf framkvæmdanna hafði verið gengið frá fjármögnun hennar til fulls og þar var eiginfjárhlutfall hærra en oftast er í slíkum tilfellum, til að unnt væri að bregðast við ófyrirséðum kostnaði. Við hrun íslensku krónunnnar á árinu 2008 breyttust forsendur mjög til hins verra og þegar framkvæmdum var lokið í ágúst 2009 og starfsemin komin í gang var ljóst að endurfjármagna þyrfti talsverðan hluta framkvæmdakostnaðarins. Með undirritun lánssamninga við Íslandsbanka nú í dag er lokið fjármögnun verkefnisins.
Jarðgerðarstöðin á Þveráreyrum er ein af grunnstoðum þess að meðhöndlun úrgangs í Eyjafirði uppfylli allar nútíma kröfur og mikil samstaða er hjá öllum viðkomandi aðilum um að halda áfram að gera alla meðhöndlun úrgangs í héraðinu þannig úr garði að til fyrirmyndar verði.
Þegar samningar höfðu verið undirritaðir í morgun. Frá vinstri: Eiður Guðmundsson framkvæmdastjóri Moltu, Rúnar Þór Sigursteinsson, viðskiptastjóri hjá Íslandsbanka á Akureyri, Hermann Jón Tómasson, bæjarstjóri á Akureyri og formaður stjórnar Flokkunar, og Guðmundur Sigvaldason sveitarstjóri í Hörgarbyggð og formaður stjórnar Moltu.
|
https://www.akureyri.is/is/frettir/kynningarfundur-um-skolaval
|
Kynningarfundur um skólaval
Miðvikudaginn 10. febrúar kl. 20.00 verður haldinn á sal Lundarskóla kynningarfundur um skólaval fyrir foreldra grunnskólabarna. Formaður skólanefndar, Elín Margrét Hallgrímsdóttir, flytur ávarp í upphafi fundarins og síðan koma fulltrúar grunnskólanna og kynna sína skóla. Í farmhaldi af þessu gefst foreldrum kostur á að heimsækja skólana og kynnast starfinu í þeim. Foreldrar barna sem fædd eru árið 2004 eru sérstaklega hvattir til að mæta.
Sjá auglýsingu HÉR.
|
https://www.akureyri.is/is/frettir/sumarstorf-hja-akureyrarbae
|
Sumarstörf hjá Akureyrarbæ
Opnað verður fyrir umsóknir um sumarstörf hjá Akureyrarbæ á morgun, fimmtudaginn 11. febrúar. Að venju eru ýmis og margvísleg störf í boði, svo sem á sambýlum, í öldrunarþjónustu, íþróttamannvirkjum, við akstur, skrifstofustörf og fleira. Fyrstu auglýsingarnar vegna sumarstarfa 2010 eru komnar á heimasíðuna og er að finna HÉR.
Leiðbeiningar um það hvernig sótt er um starf er að finna HÉR.
|
https://www.akureyri.is/is/frettir/deiliskipulag-austurhluta-midbaejarins
|
Deiliskipulag austurhluta miðbæjarins
Birtar hafa verið auglýsingar um tillögu að breytingu á deiliskipulagi austurhluta miðbæjar Akureyrar sem samþykkt var í bæjarstjórn 2. febrúar sl. Skipulagssvæðið afmarkast að sunnan af Kaupvangsstræti, að norðan af Strandgötu, að vestan af Hafnarstræti og að austan af ströndinni og lóð Hofs.
Sett er fram stefna um einkenni byggðar, landnotkun, samgöngur, tengsl við sjóinn og mótun gatna, gönguleiðir og torgsvæði. Gert er ráð fyrir byggingum á bílastæðum milli Skipagötu og Glerárgötu, fjölgun íbúða og atvinnuhúsnæðis. Bílastæðum verður komið fyrir í bílakjöllurum. Tengsl miðbæjarins og Pollsins eru endurvakin með síki sem liggja mun þvert á helstu miðbæjargötur og myndað meðfram því almenningsrými sem liggur frá sjó og að Hafnarstræti.
Samhliða eru gerðar breytingar á mörkum þriggja gildandi deiliskipulagsáætlana í miðbænum sem auglýstar eru með ofangreindri breytingartillögu.
Tillöguuppdráttur ásamt greinargerð liggur frammi í þjónustuanddyri Akureyrarbæjar, Geislagötu 9, 1. hæð, frá 5. febrúar til 19. mars 2010, svo að þeir sem þess óska geti kynnt sér tillöguna og gert við hana athugasemdir.
Tillagan er einnig birt á heimasíðunni: www.akureyri.is/midbaer.
Frestur til að gera athugasemdir við tillöguna rennur út kl. 16.00 föstudaginn 19. mars 2010 og skal athugasemdum skilað skriflega til Skipulagsdeildar Akureyrarkaupstaðar, Geislagötu 9, 3. hæð. Einnig er heimilt að senda inn athugasemdir í tölvupósti á póstfangið [email protected]. Nauðsynlegt er að nafn, kennitala og heimilisfang sendanda komi fram í tölvupóstinum til að athugasemdir verði teknar gildar. Hver sá sem ekki gerir athugasemdir við tillöguna innan þessa frests telst vera henni samþykkur.
|
https://www.akureyri.is/is/frettir/sinfonian-asamt-strengjasveit
|
Sinfónían ásamt strengjasveit
Sinfóníuhljómsveit Norðurlands heldur tónleika í Akureyrarkirkju ásamt strengjasveit Tónlistarskólans á Akureyri sunnudaginn 14. febrúar kl. 16.00. Einleikari á fiðlu er Sigrún Eðvaldsdóttir og stjórnandi er Guðmundur Óli Gunnarsson. Á þessum tónleikum er teflt saman nýrri og gamalli tónlist.
Hljómsveitin flytur afar þekkt verk eftir gömlu meistarana Mozart, Síbelíus og Fauré. Leikin verður Sinfónía nr. 25 eftir W.A. Mozart en hún er m.a. þekkt fyrir að hafa verið notuð í kvikmyndinni Amadeus. Eftir J. Síbelíus og G. Fauré eru leikin verkin Valse Triste og Pavane sem hljóma ekki síður kunnuglega. Fulltrúi nýju tónlistarinnar á tónleikunum er Haukur Tómasson. Sigrún Eðvaldsdóttir flytur fiðlukonsert sem Haukur samdi árið 1997 fyrir Sigrúnu og Caput.
Þetta er í sjöunda sinn sem Sigrún leikur fiðlukonsertinn undir stjórn Guðmundar Óla Gunnarssonar sem er stjórnandi á tónleikunum, en konsertinn frumflutti hún á Listahátíð árið 1998 og hefur síðan meðal annars leikið hann í Berlín, Amsterdam og Varsjá. Vert er að geta þess að Haukur Tómasson hlaut árið 2004 Tónlistarverðlaun Norðurlandaráðs.
Á þessum tónleikum fær SN til liðs við sig Strengjasveit Tónlistarskólans á Akureyri. Eru þessir tónleikar samstarfsverkefni Sinfóníuhljómsveitar Norðurlands og Tónlistarskólans á Akureyri.
Sigrún Eðvaldsdóttir hóf fiðlunám 5 ára gömul hjá Gígju Jóhannsdóttur í Barnamúsíkskólanum í Reykjavík. Hún lauk einleikaraprófi frá Tónlistarskólanum í Reykjavík árið 1984 hjá Guðnýju Guðmundsdóttur og bachelor-gráðu frá Curtis- tónlistarháskólanum í Fíladelfíu árið 1988 þar sem hún lærði hjá Jaimee Laredo og Jascha Brodsky. Samhliða námi þessu sótti hún einkatíma hjá hjónunum Almitu og Roland Vamos.
Sigrún hefur tekið þátt í fjölda alþjóðlegra fiðlukeppna og m.a. unnið 2.verðlaun í Leopold Mozart-keppninni árið 1987, bronsverðlaun í Síbelíusar keppninni árið 1990 og 2. verðlaun í Carl Flesch-keppninni árið 1992. Það sama ár hlaut hún bjartsýnisverðlaun Bröste. Hún hefur komið víða fram sem einleikari og í kammertónlist, m.a. á Marlboro tónlistarhátíðinni í Vermont í Bandaríkjunum, L´emperi tónlistarhátíðinni í Aix-en-Provence og Sangat tónlistarhátíðinni í Bombay á Indlandi.
Sigrún hefur gegnt stöðu 1. konsertmeistara Sinfóníuhljómsveitar Íslands frá árinu 1998 og hefur margoft komið fram sem einleikari með hljómsveitinni. Sigrún lék einleik með Sinóníuhljómsveit Norðurlands í nóvember árið 2002 en þá lék hún fiðlukonsert eftir Johannes Brahms.
Tónlistarskólinn á Akureyri og Sinfóníuhljómsveit Norðurlands hafa átt afar farsælt samstarf frá því að hljómsveitin var stofnuð haustið 1993. Hljómsveitin hefur alltaf að stærstum hluta byggt starf sitt á hljóðfæraleikurum sem koma úr röðum kennara TA. Það má segja að stofnanirnar þrífist að vissu leyti hvor á annarri. Það væri líklega engin Sinfóníuhljómsveit Norðurlands á Akureyri ef skólinn væri ekki eins blómlegur og hann er. Eins má segja að SN sé visst aðdráttarafl fyrir tónlistarkennara sem koma til starfa í skólann og nágrenni Akureyrar.
Einn mikilvægur þáttur í starfi SN er að gefa ungu fólki tækifæri til að vera með og spila í sinfóníuhljómsveit. Að þessu sinni eru það nemendur í Strengjasveit Tónlistarskólans sem taka þátt í tónleikuum SN.
Guðmundur Óli Gunnarsson hljómsveitarstjóri lauk prófi í hljómsveitarstjórn frá Tónlistarháskólanum í Utrecht í Hollandi. Hann hefur stjórnað frumflutningi verka margra tónskálda, stjórnað óperuuppfærslum svo og kórum og hljómsveitum áhugamanna og nemenda. Guðmundur Óli hefur verið aðalhljómsveitarstjóri Sinfóníuhljómsveitar Norðurlands frá stofnun hennar og starfar einnig við Tónlistarskólann á Akureyri þar sem hann m.a. stjórnar strengjasveit skólans.
Myndina af strengjasveit Tónlistarskólans tók Kristján Kristjánsson/Vikudagur.
|
https://www.akureyri.is/is/frettir/innritun-leikskolabarna
|
Innritun leikskólabarna
Gert er ráð fyrir að fyrstu innritunarbréf fyrir leikskóla á Akureyri verði send til foreldra í byrjun aprílmánaðar. Í innritunarbréfi kemur fram hvar og hvenær barn getur hafið leikskólagöngu sína. Ekki er hægt að gefa nákvæmar upplýsingar um tímasetningu aðlögunar hvers barns fyrr en í innritunarbréfum.
Innritun í leikskólana ræðst af kennitölum barnanna svo og hversu mörg börn eru á umsóknarlista fyrir hvern skóla. Tímasetning innritunar í hvern skóla ræðst af útskrift elsta árgangs þess.
Þeir foreldrar sem óska eftir leikskóla fyrir börn sín fædd 2008 og fyrr er bent á að mikilvægt er að umsóknir um leikskóla berist skóladeild Akureyrarbæjar fyrir 1. mars nk. Einnig er foreldrum sem hafa hug á að sækja um að flytja barn sitt í annan leikskóla, bent á að flutningsbeiðnir þurfa að berast á skóladeild eigi síðar en 1. mars nk.
Innritun barna sem fædd eru árið 2009 fer fram eftir að búið er að innrita öll börn sem fædd eru árið 2008.
|
https://www.akureyri.is/is/frettir/tillaga-ad-breytingu-a-adalskipulagi-akureyrar-2005-2018-breytingar-a-gatnakerfi
|
Tillaga að breytingu á aðalskipulagi Akureyrar 2005-2018 - Breytingar á gatnakerfi
Skipulagsdeild Akureyrarkaupstaðar kynnir, í samræmi við 1. mgr. 17. gr. skipulags- og byggingarlaga, tillögu að breytingu á Aðalskipulagi Akureyrar 2005-2018.
Gildandi Aðalskipulag Akureyrar 2005-2018
Drög að breyttu Aðalskipulagi Akureyrar 2005-2018
Með breytingunni er gerð nánari grein fyrir helstu tengingum innra gatnakerfis Akureyrar við stofn- og tengibrautir. Á aðalskipulagsuppdrætti er gerð grein fyrir aðalgatnakerfi bæjarins. Tengingar við aðalgatnakerfið sem liggja yfir óbyggð svæði eru sýndar á skipulagsuppdrætti en aðrar tengingar og innra gatnakerfi eru skilgreind í deiliskipulagi.
15. febrúar 2010
Skipulagsstjóri Akureyrarkaupstaðar
|
https://www.akureyri.is/is/frettir/rocky-horror-frumsynt-i-haust
|
Rocky Horror frumsýnt í haust
Leikfélag Akureyrar hefur ákveðið að fresta sýningum á söngleiknum Rocky Horror og frumsýnir verkið 3. september í hinu glæsilega Menningarhúsi Hofi. Ástæðurnar eru tvær: Annars vegar velgengni 39 þrepa sem gengur fyrir fullu húsi helgi eftir og helgi, og hins vegar of mikill kostnaður við að búa þessari mögnuðu sýningu viðeigandi umgjörð í öðru húsnæði.
Allar aðstæður í Hofi munu verða eins og best verður á kosið og því mun draumurinn um viðamikla og glæsilega sýningu á Rocky Horror rætast með haustinu og vel það. Þeir frábæru listamenn sem komið hafa að undirbúningi Rocky Horror munu fylgja sýningunni í Hof.
|
https://www.akureyri.is/is/frettir/allir-hlaeja-a-oskudaginn
|
Allir hlæja á öskudaginn
Víða í grunnskólum landsins eru vetrarfrí einhverja næstu daga og af því tilefni verður opið í Minjasafninu á Akureyri alla þessa viku frá kl. 13-16. Opið er á laugardögum frá kl. 14.16. Í tilefni öskudagsins hefur verið sett upp örsýningin "Allir hlæja á öskudaginn" sem standa mun til 6. mars.
Það eru fáir dagar sem setja jafn mikinn svip á bæjarlífið á Akureyri og öskudagur. Þannig hefur það lengi verið. Í tilefni þessa skemmtilega dags hefur verið sett upp örsýning á Minjasafninu á Akureyri. Hún er hluti af fjölskyldusýningu safnsins "Allir krakkar, allir krakkar - líf og leikir barna". Á sýningunni gefur að líta heimagerða öskudagsbúninga sem ýmist hafa verið lánaðir á sýninguna eða eru úr fórum safnsins. Þarna má sjá öskupoka frá því snemma á síðustu öld, tunnukóngsmerki og ýmsa gripi sem notaðir voru í öskudagsliðunum.
|
https://www.akureyri.is/is/frettir/dagskrain-a-oskudaginn
|
Dagskráin á öskudaginn
Að venju verður mikið um að vera á Akureyri á öskudaginn og syngjandi krakkar í skrautlegum búningum á ferðinni um bæinn. Klukkan 10.30 verður kötturinn sleginn úr tunnunni á Ráðhústorgi og klukkan 13.30 á Glerártorgi. Hefð er fyrir því að börnin syngi fyrir nammi fram undir hádegi.
Einnig er minnt á skemmtilega sýningu um öskudaginn á Minjasafninu sem verður opin frá kl. 13-16 í dag og raunar alla þessa viku í tilefni af vetrarfríi í grunnskólum. Á sýningunni gefur að líta heimagerða öskudagsbúninga sem ýmist hafa verið lánaðir á sýninguna eða eru úr fórum safnsins. Þarna má sjá öskupoka frá því snemma á síðustu öld, tunnukóngsmerki og ýmsa gripi sem notaðir voru í öskudagsliðunum.
|
https://www.akureyri.is/is/frettir/deiliskipulag-midbaejar-akureyrar-austurhluti-lokid-umhverfisskyrsla-og-tillaga-ad-breytingum-a-morkum-thriggja-gildandi-deiliskipulagsaaetlana-i-midbaenum
|
Deiliskipulag miðbæjar Akureyrar ? austurhluti - Lokið - Umhverfisskýrsla og tillaga að breytingum á mörkum þriggja gildandi deiliskipulagsáætlana í miðbænum
Bæjarstjórn Akureyrarkaupstaðar auglýsir hér með samkvæmt samþykkt bæjarstjórnar 2. febrúar 2010:
Tillögu um breytingu á deiliskipulagi miðbæjar Akureyrar ? austurhluta ásamt umhverfisskýrslu og tillögu að breytingum á mörkum þriggja gildandi deiliskipulagsáætlana í miðbænum.
Auglýst er að nýju tillaga að breytingu á deiliskipulagi miðbæjar Akureyrar - austurhluta, skv. 1. mgr. 25. gr. og sbr. málsmeðferð 1. mgr. 26. gr. skipulags- og byggingarlaga nr. 73/1997 og umhverfisskýrsla, skv. 1. mgr. 7. gr. laga um umhverfismat áætlana nr. 105/2006.
Skipulagssvæðið afmarkast að sunnan af Kaupvangsstræti, að norðan af Strandgötu, að vestan af Hafnarstræti og að austan af ströndinni og lóð Hofs. Sett er fram stefna um einkenni byggðar, landnotkun, samgöngur, tengsl við sjóinn og mótun gatna, gönguleiðir og torgsvæði. Gert er ráð fyrir byggingum á bílastæðum milli Skipagötu og Glerárgötu, fjölgun íbúða og atvinnuhúsnæðis. Bílastæðum verður komið fyrir í bílakjöllurum. Tengsl miðbæjarins og Pollsins eru endurvakin með síki sem liggja mun þvert á helstu miðbæjargötur og myndað meðfram því almenningsrými sem liggur frá sjó og að Hafnarstræti.
Samhliða er auglýst, sbr. fyrrgreindar málsgreinar skipulags- og byggingarlaga, tillaga að breytingum á mörkum þriggja gildandi deiliskipulagsáætlana í miðbænum, sem eru:
Torfunef ? Strandgata, samþykkt 8. nóvember 2005.
Miðbær Akureyrar. Deiliskipulag norðurhluta, samþykkt 17. september 1996.
Akureyri, deiliskipulag miðbæjar, samþykkt 6. maí 1981.
Tillögurnar, uppdrættir ásamt greinargerð og umhverfisskýrslu, liggja frammi í þjónustuanddyri Akureyrarkaupstaðar, Geislagötu 9, 1. hæð og hjá Skipulagsstofnun, frá 5. febrúar til 31. mars 2010, svo að þeir sem þess óska geti kynnt sér ofangreint og gert við það athugasemdir. Sömu gögn eru einnig birt á heimasíðunni: www.akureyri.is/midbaer
Frestur til að senda inn athugasemdir er lengdur frá áður birtri auglýsingu, til 31. mars 2010.
Athugasemdum við ofangreind skipulagsgögn og umhverfisskýrslu, má skila á tvennan hátt:
Skriflega til Skipulagsdeildar Akureyrarkaupstaðar, Geislagötu 9, 3. hæð
Í tölvupósti á póstfangið [email protected]. Nauðsynlegt er að nafn, kennitala og heimilisfang sendanda komi fram í tölvupóstinum til að athugasemdir verði teknar gildar.
Hver sá sem ekki gerir athugasemdir við tillöguna innan þessa frests telst vera henni samþykkur.
17. febrúar 2010
Skipulagsstjóri Akureyrarkaupstaðar
|
https://www.akureyri.is/is/frettir/kynningafundur-a-deiliskipulagi-midbaejarins-laugardaginn-20-februar
|
Kynningafundur á deiliskipulagi miðbæjarins - Laugardaginn 20. febrúar
Fyrir liggur tillaga að nýju deiliskipulagi fyrir miðbæ Akureyrar - austurhluta.
Í henni eru margar nýstárlegar hugmyndir. Ykkur íbúum er boðið á kynningu á tillöguninni í Brekkuskóla laugardaginn 20. febrúar kl. 13:30 til 15:00.
Bæjaryfirvöld, skipulagshönnuðir frá Greame Massie Architects og aðrir ráðgjafar munu kynna skipulagstillögunina og svara fyrirspurnum.
Á fundinum verður m.a. fjalla um spurningar eins og:
· Af hverju þarf deiliskipulag af miðbænum? Er þörf á breytingum?
· Hverjar eru lykil áherslur skipulagsins?
· Hvaða breytingar eru fyrirhugaðar á Glerárgötu?
· Hvernig eru bílastæðamál leyst?
· Hvar og hvað er fyrirhugað að byggja?
· Af hverju síki og vatnasvæði?
· Er kostnaðurinn ekki of mikill í ljósi efnahagsástandsins?
Boðið verður upp á gönguferð um miðbæinn í lok fundar.
Kynningarbæklingur
Nánari upplýsingar fást hjá skipulagsdeild í síma 460-1000 og á vef Akureyrarbæjar: www.akureyri.is/midbaer
|
https://www.akureyri.is/is/frettir/vetrarithrottahatidin
|
Vetraríþróttahátíðin
Mikið verður um að vera um komandi helgi í tengslum við Vetraríþróttarhátíð ÍSÍ 2010 á Akureyri. Á laugardag verður boðið upp á snjóhlaup UFA, ískrossæfingar og töltmót, auk þess sem sérstök dagskrá verður á Hömrum þar sem kenna mun ýmissa grasa í anda hátíðarinnar.
Snjóhlaup UFA 20. febrúar 2010 kl. 13-15:
Hlaupið fer fram á tjörninni austan Skautahallar og er öllum opið. Þar verður lögð hlaupabraut umhverfis tjörnina. Leiðin liggur yfir snjóruðninga og aðrar torfærur sem tíðar eru á þessum árstíma.
Brautin verður opin frá kl. 13-15 og á þeim tíma getur fólk komið eitt eða í hópum og hlaupið brautina. Ekki er um eiginlegt keppnishlaup að ræða heldur getur hver og einn þátttakandi ráðið því hvort og við hverja hann keppir. Fjölskyldur, vinahópar eða vinnustaðahópar geta mætt saman á ákveðnum tíma og reynt með sér eða hlaupið brautina saman sér til skemmtunar. Engin tímataka verður í hlaupinu en starfsmenn hlaupsins verða dómarar hjá þeim hópum sem kjósa að reyna með sér og keppa. Allir sem taka þátt í hlaupinu fá viðurkenningu að því loknu.
Ískrossæfing 20. febrúar kl. 14-16:
Æfingin verður á Leirutjörn við skautahöllina. Mótorkrosshjól fara mikinn!
Opna Bautamótið í tölti 20. febrúar kl. 20:
Opna Bautamótið í tölti 2010 verður haldið laugardaginn 20. febrúar í Skautahöllinni á Akureyri. Mótið hefst kl. 20, aðgangseyrir er 1.500 kr. en frítt fyrir 12 ára og yngri. Skráningargjald er 2.500 kr. Keppendur skulu hafa náð 16 ára aldri. Hjálmaskylda á svellinu. Keppendum er heimilt að skrá fleiri en eitt hross til leiks. Riðnir verða þrír hringir á tölti (hægt, hraðamun og fegurðar). Tvöfallt vægi á hægatöltinu.
Æfingatími fyrir keppendur er föstudagskvöldið 19. febrúar kl. 21.15 (innifalið í skráningargjaldi). Þar hafa einungis rétt á að mæta þau hross sem skráð eru til leiks með "sínum" knöpum. Þátttökugjald greiðist á staðnum.
A og B-úrslit, aðgöngumiðahappdrætti og að móti loknu verður opið hús í TopReiterhöllinni, reiðhöll Léttisfélaga.
Um daginn verður einnig sölusýning í reiðhöll Léttis.
Vetraríþróttahátíð að Hömrum:
Um Helgina verður boðið upp á dagskrá að Hömrum í tengslum við Vetraríþróttahátíðina.
Snjómyndakeppni: Liðakeppni í gerð snjómynda á svæðinu umhverfis Hamra. Keppnin er sett upp sem fjölskyldukeppni þannig að hvert lið er skipað einni fjölskyldu. Aldursamsetning og fjöldi í liði eru ekki takmörk sett. Þegar sést hvernig liðin verða samsett verður ákveðið hvort um riðla verður að ræða. Keppnin hefst að Hömrum Kl. 10. á laugardag og lýkur kl 16. Sérstök dómnefnd velur flottustu myndina. Keppendur verða sjálfir að koma með verkfæri sem nota þarf við gerð snjómyndarinnar. Þeir sem hyggjast taka þátt er bent á að skrá sig til keppni með tölvupósti á netfangið [email protected] fyrir kl. 16 föstudag 19. febrúar.
Sleða- þotukeppni: Sunnudaginn 21 fer fram sleðakeppni fyrir börn að Hömrum. Keppnin er aðallega ætluð börnum á aldrinum 8-12 ára og keppt verður í riðlum eftir aldri og gerð sleða eða þotu. Keppnin hefst kl 13,30. Skráning á [email protected] fyrir kl 16 á laugardag.
Gönguferð, Hamrar - Gamli - Fálkafell - Hamrar.
Sunnudaginn 20. febrúar verður boðið upp á gönguferð með farastjóra frá Hömrum og í skátakálana Gamla og Fálkafell og endað aftur að Hömrum. Lagt verður af stað frá Hömrum kl 10 um morguninn og reiknað með að koma til bak á milli 14 og 15. Skráning á [email protected] fyrir kl 16 föstudag 19. febrúar.
Fjölskylduhelgi SA:
M.a. skautadiskó í skautahöllinni föstudaginn 19. febrúar frá 19.30 til 21.30, frítt verður inn.
Nánari upplýsingar má finna á http://vmi.is/vh2010.
|
https://www.akureyri.is/is/frettir/kynningarfundur-um-deiliskipulag-midbaejarins
|
Kynningarfundur um deiliskipulag miðbæjarins
Laugardaginn 20. febrúar verður haldinn í Brekkuskóla kynningarfundur á nýju deiliskipulagi fyrir austurhluta miðbæjar Akureyrar. Fundurinn verður frá kl. 13.30 til 15.00. Bæjaryfirvöld, skipulagshönnuðir frá Greame Massie Architects og aðrir ráðgjafar munu kynna skipulagstillögunina og svara fyrirspurnum.
Á fundinum verður m.a. leitað svara spurningum á borð við þessar:
Af hverju þarf deiliskipulag af miðbænum? Er þörf á breytingum?
Hverjar eru lykiláherslur skipulagsins?
Hvaða breytingar eru fyrirhugaðar á Glerárgötu?
Hvernig eru bílastæðamál leyst?
Hvar og hvað er fyrirhugað að byggja?
Af hverju síki og vatnasvæði?
Er kostnaðurinn ekki of mikill í ljósi efnahagsástandsins?
Boðið verður upp á gönguferð um miðbæinn í lok fundar.
Kynningarbæklingur.
Nánari upplýsingar fást hjá skipulagsdeild í síma 460 1000 og á vef Akureyrarbæjar: www.akureyri.is/midbaer.
|
https://www.akureyri.is/is/frettir/nog-til-af-boluefni
|
Nóg til af bóluefni
Þeir sem ekki hafa verið bólusettir gegn svínainflúensu eru hvattir til að láta gera það sem fyrst. Áformað er að ljúka við bólusetningar gegn svínainflúensu á næstu tveimur vikum. Allir eru hvattir til að láta bólusetja sig og panta tíma í síma 460 4600.
Samkvæmt sóttvarnarlækni er nú meira en helmingur þjóðarinnar orðinn ónæmur fyrir svínainflúensunni A (H1N1). Búið er að bólusetja um 130.000 manns og ætla má að á bilinu 50-60.000 manns hafi fengið veikina í faraldrinum sem gekk yfir landið á síðari hluta árs 2009. Sóttvarnalæknir telur að þær aðgerðir sem gripið var til, þar á meðal bólusetning gegn veikinni, hafi komið í veg fyrir sýkingu 30.000 manns og þar með hafi verið afstýrt 100 sjúkrahúsinnlögnum, 10 innlögnum á gjörgæsludeildir sjúkrahúsa og einu dauðsfalli.
Svínainflúensunnar verður ekki vart lengur hérlendis en veikin er hins vegar vaxandi vandamál í mörgum öðrum löndum. Þótt inflúensan sé nú ekki vandamál hér á landi má í ljósi sögulegrar reynslu gera ráð fyrir nýrri bylgju síðar á þessu ári eða á því næsta. Til að koma í veg fyrir hana er ráðlagt að sem flestir láti bólusetja sig. Nóg er til af bóluefni í landinu og fólk er eindregið hvatt til þess að hafa samband við næstu heilsugæslustöð og panta tíma í bólusetningu.
|
https://www.akureyri.is/is/frettir/fridbjarnarhus-til-leigu
|
Friðbjarnarhús til leigu
Ákveðið hefur verið að auglýsa Friðbjarnarhús laust til leigu en húsið stendur við Aðalstræti 46 á Akureyri og er talið hafa verið byggt árið 1856. Húsið er kennt við Friðbjörn Steinsson, bókbindara, bóksala og bæjarstjórnarmann til fjölda ára. Húsið var friðað samkvæmt þjóðminjalögum árið 1978 og hefur Húsafriðunarsjóður veitt viðurkenningar fyrir endurbætur og varðveislu þess. Akureyrarbær eignaðist húsið í byrjun árs 2010 en þá afhenti Góðtemplarareglan bænum húsið til eignar og umsjónar eftir gagngerar endurbætur á því.
Húsið er á tveimur hæðum með kjallara. 1. hæð hússins er um 85 m² og rishæðin er 40 m² en það er einungis 1. hæðin sem boðin er til leigu. Á 2. hæð verður sýning um sögu Góðtemplarareglunnar á Akureyri. Áhugasamir skili inn hugmyndum sínum um notkun á húsinu til Akureyrarstofu, í ráðhúsinu að Geislagötu 9, 1 hæð fyrir 12. mars 2010. Nánari upplýsingar gefur Þórgnýr Dýrfjörð framkvæmdastjóri Akureyrarstofu í síma 460 1151 og í netfangi [email protected].
|
https://www.akureyri.is/is/frettir/starfslaun-listamanna
|
Starfslaun listamanna
Stjórn Akureyrarstofu auglýsir eftir umsóknum listamanna um starfslaun fyrir tímabilið 1. júní 2010 til 31. maí 2011. Starfslaunum verður úthlutað til eins listamanns og hlýtur viðkomandi sex mánaða laun. Ætlast er til að að listamaðurinn helgi sig list sinni eða einstökum verkefnum á vettvangi hennar á starfslaunatímanum og einungis listamenn sem eiga lögheimili á Akureyri koma til greina.
Umsækjendur skili, ásamt umsókn, upplýsingum um listferil sinn og greinargóðum upplýsingum um hvernig starfslaunatíminn skal notaður. Umsóknum skal skilað í þjónustuanddyri ráðhússins að Geislagötu 9. Nánari upplýsingar veitir Hulda Sif Hermannsdóttir verkefnisstjóri viðburða- og menningarmála hjá Akureyrarstofu í netfanginu [email protected].
Fyrir tímabilið 2009-2010 hlutu Guðný Kristmannsdóttir myndlistarkona og Björn Þórarinsson tónlistarmaður starfslaun til að sinna list sinni í sex mánuði hvort.
Umsóknarfrestur er til og með 19. mars nk.
|
https://www.akureyri.is/is/frettir/kjorskra-vegna-thjodaratkvaedagreidslu
|
Kjörskrá vegna þjóðaratkvæðagreiðslu
Auglýsing um framlagningu kjörskrár vegna þjóðaratkvæðagreiðslu 6. mars 2010: Kjörskráin liggur frammi til sýnis í þjónustuanddyri Akureyrarbæjar að Geislagötu 9, 1. hæð, á bæjarskrifstofunni í Hrísey og í Búðinni í Grímsey frá og með föstudeginum 26. febrúar 2010 til og með föstudeginum 5. mars 2010 á venjulegum opnunartíma.
Kjörskráin miðast við skráð heimilisfang hjá Þjóðskrá 13. febrúar 2010.
Athugasemdir við kjörskrána berist bæjarstjórn Akureyrar að Geislagötu 9, 600 Akureyri.
Bæjarstjórinn á Akureyri,
24. febrúar 2010
Hermann Jón Tómasson
|
https://www.akureyri.is/is/frettir/dagur-tonlistarskolanna
|
Dagur tónlistarskólanna
Undanfarin ár hafa tónlistarskólar landsins haldið dag tónlistarskólanna síðasta laugardag í febrúar. Í ár er því laugardagurinn 27. febrúar tileinkaður þeim degi. Tilgangur með degi tónlistarskólanna er að vekja athygli almennings á því gróskumikla starfi sem fram fer í skólunum. Tónlistarskólinn á Akureyri mun í tilefni dagsins efna til tónleika í Ketilhúsinu og í Eymundson ásamt því að haldnar verða smiðjur og hljóðfærakynningar í skólanum.
Nánar á heimasíðu Tónlistarskólans á Akureyri.
Upphaf þessa dags má rekja til ársins 1990 þegar samtök tónlistarskóla tóku sig saman um að beina athygli fólks að tónlistarskólum og starfi þeirra. Í ár má segja að dagur tónlistaskólans sé undanfari Nótunnar sem er uppskeruhátíð tónlistarskólanna. Uppskeruhátíð fyrir norður- og austurland verður haldin í Ketilhúsinu 13. mars nk. Nú þegar hafa 10 skólar af svæðinu boðað komu sína svo það má búast við dynjandi tónlist í Gilinu þann dag. Lokahátíð skólanna verður síðan haldin í Langholtskirkju í Reykjavík laugardaginn 27. mars nk. Nánari upplýsingar verður að finna á heimasíðu Tónlistarskólans á Akureyri þegar nær dregur.
|
https://www.akureyri.is/is/frettir/arangursrik-endurkoma-til-vinnu
|
Árangursrík endurkoma til vinnu
Samband íslenskra sveitarfélaga stendur fyrir ráðstefnu um leiðir til að draga úr veikindafjarvistum starfsmanna. Ráðstefnan er haldin í samvinnu við Virk, Starfsendurhæfingarsjóð og er ætluð öllum stjórnendum sveitarfélaga sem fara með mannaforráð. Ráðstefnan verður haldin í Norræna húsinu 2. mars nk. og ef næg þátttaka fæst í Ketilhúsinu, Akureyri, mánudaginn 8. mars nk.
Markmið ráðstefnunnar er að kynna leiðir til að koma í veg fyrir og bregðast við langvarandi fjarvistum starfsmanna vegna veikinda eða slysa.
Skráning fer fram á vef Sambands íslenskra sveitarfélaga,
Frestur til að skrá sig er til og með 4. mars 2010.
Þátttökugjald er 4.900 krónur, innifalið í því er léttur hádegisverður. Hér má finna dagskrá ráðstefnunnar.
VIRK hefur gefið út bæklinginn ?Vinnum saman" Í bæklingnum eru settar fram leiðbeiningar um samskipti fyrir starfsmenn, stjórnendur, atvinnurekendur og ráðgjafa í starfsendurhæfingu ásamt ýmsum fróðleik um tengsl veikinda og vinnu. Hér má nálgast má rafræna útgáfu af bæklingnum.
|
https://www.akureyri.is/is/frettir/nr-168-2010-auglysing-um-breytingu-a-adalskipulagi-akureyrar-2005-2018-kirkjugardur-a-naustahofda
|
Nr. 168/2010 AUGLÝSING um breytingu á aðalskipulagi Akureyrar 2005-2018, kirkjugarður á Naustahöfða.
Samkvæmt 19. gr. skipulags- og byggingarlaga nr. 73/1997 hefur ráðherra þann 12. febrúar 2010 staðfest breytingu á aðalskipulagi Akureyrar 2005-2018 frá 15. desember 2006.
Breytingin felst í því að opið svæði til sérstakra nota 2.611.O fyrir kirkjugarð stækkar til suðurs og vesturs um alls 1,4 ha og verður 10,4 ha að stærð á kostnað óbyggðs svæðis. Gert er ráð fyrir bílastæði innan svæðisins.
Samkvæmt fyrirliggjandi gögnum hefur málsmeðferð verið í samræmi við skipulags- og byggingarlög nr. 73/1997 og Skipulagsstofnun yfirfarið erindið og sent ráðherra til staðfestingar.
Breytingin öðlast þegar gildi.
Umhverfisráðuneytinu, 12. febrúar 2010.
F. h. r.
Magnús Jóhannesson.
B-deild - Útgáfud.: 26. febrúar 2010
|
https://www.akureyri.is/is/frettir/nr-167-2010-auglysing-um-breytingu-a-adalskipulagi-akureyrar-2005-2018-hafnarsvaedi-i-krossanesi
|
Nr. 167/2010 AUGLÝSING um breytingu á aðalskipulagi Akureyrar 2005-2018, hafnarsvæði í Krossanesi.
Samkvæmt 19. gr. skipulags- og byggingarlaga nr. 73/1997 hefur ráðherra þann 12. febrúar 2010 staðfest breytingu á aðalskipulagi Akureyrar 2005-2018 frá 15. desember 2006.
Breytingin felst í því að hafnarkantur í Jötunheimavík lengist um 120 m til suðurs og stækkar hafnarsvæðið samkvæmt því um 0,5 ha.
Samkvæmt fyrirliggjandi gögnum hefur málsmeðferð verið í samræmi við skipulags- og byggingarlög nr. 73/1997 og Skipulagsstofnun yfirfarið erindið og sent ráðherra til staðfestingar.
Breytingin öðlast þegar gildi.
Umhverfisráðuneytinu, 12. febrúar 2010.
F. h. r.
Magnús Jóhannesson.
B-deild - Útgáfud.: 26. febrúar 2010
|
https://www.akureyri.is/is/frettir/byggdakvoti-2009-2010
|
Byggðakvóti 2009/2010
Auglýsing vegna úthlutunar byggðakvóta á fiskveiðiárinu 2009/2010 sbr. reglugerð um úthlutun byggðakvóta til fiskiskipa nr. 82, 29. janúar 2010. Fiskistofa auglýsir eftir umsóknum um byggðakvóta til fiskiskipa fyrir eftirtalin byggðarlög:
Snæfellsbær (Ólafsvík)
Bolungarvík
Langanesbyggð (Bakkafjörður)
Auk reglugerðarinnar er vísað til sérstakra úthlutunarreglna í neðanskráðum byggðalögum sbr. auglýsingu nr. 163/2010 í Stjórnartíðindum.
Sveitarfélagið Árborg (Eyrarbakki)
Grundarfjarðarbær
Tálknafjarðarhreppur
Kaldrananeshreppur (Drangsnes)
Húnaþing vestra (Hvammstangi)
Akureyrarbær (Grímsey, Hrísey)
Norðurþing (Húsavík, Kópasker, Raufarhöfn)
Umsóknum skal skilað til Fiskistofu á eyðublaði sem er að finna á heimasíðu stofnunarinnar, og þar eru ofangreindar reglur einnig aðgengilegar. Umsóknarfrestur er til og með 15. mars 2010.
|
https://www.akureyri.is/is/frettir/lifid-liggur-vid-a-melum
|
Lífið liggur við á Melum
Fimmtudaginn 4. mars frumsýnir Leikfélag Hörgdæla grafalvarlega skrifstofufarsann ?Lífið liggur við? á Melum í Hörgárdal. Sýningin hefst kl. 20.30. Verkið er eftir Hlín Agnarsdóttur og leikstjóri er Saga G. Jónsdóttir. Þetta er nýlegt leikrit og var fyrst sýnt hjá Stúdentaleikhúsinu árið 2007 í leikstjórn höfundar.
Hér er á ferðinni gamanleikur, þó með alvarlegum undirtóni, sem gerist á Íslandi í dag og á vel við, einkum eins og aðstæður eru í þjóðfélaginu.
Það eru krepputímar í fyrirtækinu Mannleg samskipti Group þar sem forstjórinn Guðmundur stendur á krossgötum. Eiginkonan er að yfirgefa hann og sumir starfsmenn fyrirtækisins kunna ekki almenna mannasiði. Á nokkrum fundum í fyrirtækinu sjáum við hvernig Guðmundi gengur að fást við undirmennina.
Í þetta skipti er leikið niðri á gólfinu en ekki á hefðbundnu sviði, eins og venja hefur verið á Melum. Áhorfendur sitja á þrjá vegu og því nær leikurunum en fólk á að venjast.
Sýnt verður um helgar í mars og apríl. Miðapantanir eru í símum 847 9309 (Sirrý) og 865 8114 (Axel) milli kl. 16 og 18 virka daga og eftir kl. 16 á sýningardögum.
|
https://www.akureyri.is/is/frettir/skidaparadisin-akureyri
|
Skíðaparadísin Akureyri
Á heimasíðu tímaritsins Iceland Review er að finna nýlega grein eftir ritstjórann um dásemdir Hlíðarfjalls og Akureyrarbæjar. Hann amast yfir snjóleysi á suðvestur horninu og lýsir gleði sinni yfir því að sjá snjóalögin í Eyjafirði. Hér er greinin á vef Iceland Review.
|
https://www.akureyri.is/is/frettir/grannhorn
|
Grannhorn
"Grannhorn" nefndi Erlingur Sigurðarson óformlegan hóp áhugamanna, sem hefur það markmið, að efla menningarsamstarf milli Austurlands og Norðurlands. Margt hefur verið rætt, en lítið um framkvæmdir. Nú hefur verið ákveðið að láta reyna á, hvort áhugi er fyrir slíku samstarfi.
Austfirðingarnir eru áhugasamir og í bréfi frá þeim segir orðrétt:
"Okkur dettur helst í hug að halda sameiginlega menningarviðburði, einn til að byrja með. Hann yrði á Akureyri eða nágrenni en með þátttöku fólks af öllu grannhornssvæðinu. Margt kemur til greina, t.d. upplestur/bókakynning, fræðileg erindi, sýning á alþýðulist, hagyrðingakvöld, o.m.fl. Myndlist eftir listamenn á svæðinu gæti verið höfð sem umgjörð og einnig mætti vera tónlist og ljóðaupplestur. Málið er að skapa vettvang."
Norðanmenn hafa nú ákveðið að boða til fundar um málið. Hann verður haldinn á Sigurhæðum fimmtudaginn 4. mars og hefst klukkan 17.00. Rithöfundar, skáld, myndlistarmenn, handverksfólk ? já, allt áhugafólk um gróskumikið menningarstarf, er hvatt til að mæta til fundarins. Þar verður ákveðið hvort tekið verður í útrétta samstarfshönd Austfirðinganna. Verði það niðurstaðan má búast við fyrsta afrakstri þessa samstarfs í Ketilhúsinu á Akureyri á vordögum.
|
https://www.akureyri.is/is/frettir/jafnrettisradstefnur-sfr
|
Jafnréttisráðstefnur SFR
SFR-stéttarfélag stendur fyrir ráðstefnuröð um jafnrétti á komandi vikum og verður ráðstefna haldin í öllum landsfjórðungum. Fyrsta ráðstefnan verður haldin á Akureyri 8. mars, á alþjóðlegum baráttudegi kvenna. Síðan verður haldið til Egilsstaða 14. apríl, Ísafjarðar 20. apríl og endað í Reykjavík 28. apríl.
SFR hefur lagt mikla áherslu á launajafnrétti kynjanna og jafnréttismál í starfi sínu. Á síðustu misserum hafa ýmsir haldið því fram að jafnréttismálin séu síður á dagskrá vegna þeirra erfiðleika í efnahagsmálum sem íslenska þjóðin er að ganga í gegnum. Það er skoðun SFR að ef einhverju sinni hafi verið þörf á að huga sérstaklega að jafnréttismálum, þá sé það nú. Jafnrétti má ekki verða afgangsstærð í uppbyggingu og endurnýjun samfélagsins. Þvert á móti. Jafnrétti kynjanna er mikilvægara en nokkru sinni. Endurreisa þarf íslenskt samfélag þar sem velferð þegnanna, réttsýni og jafnrétti verða þau gildi sem skipað verður í öndvegi.
Markmiðið með ráðstefnuröðinni er að vekja upp umræður og spurningar um jafna stöðu kynjanna. Gerð verður tilraun til að varpa nýju eða öðru ljósi á umræðuna um jafnréttismál. Fyrirkomulag ráðstefnanna verður með nýstárlegum hætti. Á hverri ráðstefnu eru tveir fyrirlesarar sem tala um ólík efni. SFR gengur út frá góðri og virkri þátttöku ráðstefnugesta og verða niðurstöður ráðstefnunnar notaðar sem efniviður inn í jafnréttisáherslur félagsins til næstu missera. Munum að jöfn staða kynjanna er forsenda farsældar í íslensku samfélagi á næstu misserum.
Ráðstefnan er opin öllum og eru félagsmenn SFR, sem og alla aðra áhugasamir, hvattir til að koma og taka virkan þátt í umræðum um jafna stöðu kynjanna. Jafnrétti verður ekki náð án nýrra viðhorfa og þátttöku allra.
Allar nánari upplýsingar og skráning á www.sfr.is.
Dagskráin:
AKUREYRI
8. mars, kl. 13:00-16:00 - Rósenborg, Skólastíg 2
Kreppan og kynjajafnrétti
Tryggvi Hallgrímsson, sérfræðingur á Jafnréttisstofu.
Kyn og loftslagsbreytingar ? björgum jörðinni saman
Kristín Ástgeirsdóttir, framkvæmdastýra Jafnréttisstofu.
EGILSSTAÐIR
14. apríl, kl. 13:00-16:00 - Hótel Hérað, Miðvangi 5-7
Kynjamyndir á vinnumarkaði
Þórdís Þórðardóttir, lektor í uppeldis- og menntunarfræðum við Menntavísindasvið Háskóla íslands.
Kvenrembur og karlrembur - munurinn á lagalegu og menningarlegu jafnrétti !
Stefanía Kristinsdóttir, framkvæmdastjóri Þekkingarseturs Austfjarða.
ÍSAFJÖRÐUR
20. apríl, kl. 13:00-16:00 - Edinborgarhúsið, Aðalstræti 7
Skreppur og Pollýanna - Samræming fjölskyldulífs og atvinnu, kynhlutverk og eðli starfa
Dr. Gyða Margrét Pétursdóttir, aðjúnkt í kynjafræði við Stjórnmálafræðideild Háskóla Íslands.
Kerfið og kynin: Líðan og virkni á unglingastigi
Kristján Ketill Stefánsson, stundakennari og doktorsnemi við Háskóla Íslands.
REYKJAVÍK
28. apríl, kl. 13:00-16:00 - BSRB húsið, Grettisgötu 89
Kastljós á kyn: Fjármagn til karla og kvenna í kynjaðri hagstjórn
Silja Bára Ómarsdóttir, aðjúnkt við Stjórnmálafræðideild Háskóla Íslands og situr í verkefnisstjórn um kynjaða hagstjórn.
Ofbeldi í skjóli einkalífs
Fríða Rós Valdimarsdóttir, mannfræðingur og höfundur skýrslunnar ?Líka á Íslandi,
um umfang og eðli mansals?, og Kristbjörg Kristjánsdóttir, kynjafræðingur og fyrrum starfskona Stígamóta.
|
https://www.akureyri.is/is/frettir/heimasida-heradsskjalasafnsins
|
Heimasíða Héraðsskjalasafnsins
Fyrir skemmstu var opnuð ný heimasíða Héraðsskjalasafnsins á Akureyri á vefslóðinni http://herak.is. Síðan er hönnuð af fyrirtækinu Stefnu á Akureyri og unnin í vefumsjónarkerfinu Moya. Á síðunni er að finna upplýsingar um safnið, sögu þess, starfsemi og þjónustu.
Þar er einnig að finna ýmsan fróðleik um skjöl, aðgang að þeim og afhendingarskyldu. Síðast en ekki síst má nefna að hægt er að sjá yfirlit yfir skjalaskrár safnsins, t.d. hvaða stofnanir, félög og einstaklingar eiga skjöl í safninu og fara inn á nánari skrá um skjöl hvers og eins. Fyrirspurnir til safnsins má senda á netfangið [email protected].
|
https://www.akureyri.is/is/frettir/breyttar-reglur-um-umferd-a-akureyri
|
Breyttar reglur um umferð á Akureyri
Skipulagsstjóri vill vekja athygli á eftirfarandi breytingum á umferðarmálum á Akureyri sem tekið hafa gildi með auglýsingu í Lögbirtingarblaðinu.
Samkvæmt heimild í 81. gr. umferðarlaga nr. 50/1987, að fenginni samþykkt bæjarstjórnar Akureyrar þann 15.4. 2003 og samkvæmt afgreiðslu skipulagsnefndar þann 12.8. 2009 eru hér með settar eftirfarandi reglur um umferð á Akureyri:
30 km hverfi.
Eftirtaldir bæjarhlutar verða gerðir að hverfum/götum með 30 km hámarkshraða og afmarkast af:
Hlíðarbraut og Borgarbraut (Giljahverfi). Gatan Merkigil verður þó áfram með 50 km hámarkshraða.
Borgarbraut, Hlíðarbraut, Austursíða og Síðubraut (Síðuhverfi). Göturnar Miðsíða og Vestursíða verða þó áfram með 50 km hámarkshraða.
Borgarbraut og Dalsbraut (Norðurslóð).
Þingvallastræti og Dalsbraut (Gerðahverfi II).
Þingvallastræti, Miðhúsabraut og Mýrarvegur (Lundahverfi).
Þingvallastræti, Mýrarvegur og Þórunnarstræti (Teigahverfi og Suður-Brekka).
Hörgárbraut og Undirhlíð (Holtahverfi göturnar Lyngholt og Stórholt).
Þórunnarstræti (Suður Brekka, gatan Sunnutröð).
Biðskylda verður á allar götutengingar inn á Óðinsnes og Krossanesbraut.
Akureyri, 10. mars 2010.
Pétur Bolli Jóhannesson
Skipulagsstjóri Akureyrarkaupstaðar
|
https://www.akureyri.is/is/frettir/auglysing-um-umferd-a-akureyri
|
Auglýsing um umferð á Akureyri
Eftirfarandi auglýsing um umferðarhraða o.fl. á Akureyri birtist í Lögbritingablaðinu og einnig hér á heimasíðu bæjarins: Samkvæmt heimild í 81. gr. umferðarlaga nr. 50/1987 og að fenginni tillögu bæjarstjórnar Akureyrar eru hér með settar eftirfarandi reglur um umferð á Akureyri:
30 km hverfi.
Eftirtaldir bæjarhlutar verða gerðir að hverfum/götum með 30 km hámarkshraða og afmarkast af:
Hlíðarbraut og Borgarbraut (Giljahverfi). Gatan Merkigil verður þó áfram með 50 km hámarkshraða.
Borgarbraut, Hlíðarbraut, Austursíða og Síðubraut (Síðuhverfi). Göturnar Miðsíða og Vestursíða verða þó áfram með 50 km hámarkshraða.
Borgarbraut og Dalsbraut (Norðurslóð).
Þingvallastræti og Dalsbraut (Gerðahverfi II).
Þingvallastræti, Miðhúsabraut og Mýrarvegur (Lundahverfi).
Þingvallastræti, Mýrarvegur og Þórunnarstræti (Teigahverfi og Suður-Brekka).
Hörgárbraut og Undirhlíð (Holtahverfi göturnar Lyngholt og Stórholt).
Þórunnarstræti (Suður-bekka, gatan Sunnutröð).
Naustabraut (Naustahverfi, gatan Krókeyrarnöf).
Biðskylda:
Biðskylda verður á allar götutengingar inn á Óðinsnes og Krosseyrarbraut.
Auglýsing þessi tekur þegar gildi.
Með auglýsingu þessari eru numin úr gildi þau ákvæði eldri auglýsinga um umferð á Akureyri sem brjóta í bága við auglýsingu þessa.
Akureyri, 7. janúar 2010.
Lögreglustjórinn á Akureyri,
F. h. Guðjón J. Björnsson staðgengill.
|
https://www.akureyri.is/is/frettir/urslitakeppnin-i-ishokki
|
Úrslitakeppnin í íshokkí
Fimmtudaginn 4. mars hefst í Skautahöllinni á Akureyri úrslitakeppni til Íslandsmeistaratitils í meistaraflokki karla í Íshokki. Til úrslita spila Skautafélag Akureyrar sem eru sigurvegarar deildarinnar og Skautafélagið Björninn sem eftir ótrúlegan endasprett í deildinni tryggði sér réttinn til að spila við SA um Íslandsmeistaratitilinn.
Annar leikur keppninnar fer síðan fram í Skautahöllinni föstudaginn 5. mars kl. 17.00 en þriðji leikurinn verður í Egilshöllinni, heimavelli Bjarnarins, á sunnudag kl. 14.00 og verður sýndur beint á RUV.
Úrslitakeppnin er allt að 5 leikir og vinnur það lið sem fyrr sigrar í þremur. Fjórði leikurinn er áætlaður í Egilshöll á mánudag og sá fimmti í Skautahöllinni á Akureyri á miðvikudaginn í næstu viku. Deildarkeppnin þetta tímabil var ótrúlaga jöfn og það réðst ekki fyrr en í síðustu leikjunum hverjir kæmust í úrslitin. Því er óhætt að lofa gríðarlegri stemmningu og baráttu í þessum leikjum. Skorað er á norðlenska hokkíunnendur að mæta í Skautahöllina og hvetja sína menn til dáða.
Frétt af heimasíðu Skautafélags Akureyrar.
|
https://www.akureyri.is/is/frettir/ollum-bodid-ad-profa-krullu
|
Öllum boðið að prófa?krullu
Laugardaginn 6. mars kl. 17.30-19.30 verður opið hús á vegum krullufólks í Skautahöllinni á Akureyri. Þar gefst öllum kostur á að koma og prófa þessa skemmtilegu íþrótt undir handleiðslu þeirra sem spila hana reglulega. Allur búnaður er á staðnum og er nóg að fólk komi í hreinum, stömum íþróttaskóm og íþróttabuxum.
Þetta er upplagt tækifæri til að kynnast þessari skemmtilegu íþrótt af eigin raun, sérstaklega fyrir þá sem alltaf hafa undrast hvað er svona merkilegt við krulluna og af hverju fólk sem hana stundar getur ekki talað um annað og af hverju krullufólki finnst þessi íþrótt svo skemmtileg.
Þeir sem mæta fá tilsögn í íþróttinni, hafa nægan tíma til að prófa sig áfram og jafnvel að spila stutta leiki og fá einnig upplýsingabækling um íþróttina og starfsemi Krulludeildar SA. Rétt er að vara væntanlega gesti við að hætta er á að þeir falli fyrir íþróttinni og fari að stunda hana reglulega. Þeim er það að sjálfsögðu velkomið og eru allir velkomnir á æfingar í krullunni. Æfingar og keppni fara fram í Skautahöllinni á Akureyri á mánudagskvöldum kl. 20.30 og miðvikudagskvöldum kl. 21.30. Opna húsið er upplagt tækifæri fyrir vinahópinn eða vinnustaðinn eða saumaklúbbinn eða hvaða hóp sem er til að koma sér af stað, stofna lið og stefna að því að keppa í íþróttinni.
Nú stendur Íslandsmótið sem hæst, fjórum umferðum er ólokið og er hörð keppni um það hvaða fjögur lið fara í úrslitin. Áhugasamir geta hvort heldur sem er mætt og spilað á lausum brautum á mánudags- og miðvikudagskvöldum eða bara sest upp í stúku og fylgst með jöfnum, spennandi og skemmtilegum leikjum í þessari baráttu. Næsta umferð í deildarkeppni Íslandsmótsins fer fram mánudagskvöldið 8. mars, síðan 10., 15., 17. og 22. mars en úrslitakeppni fjögurra efstu liða fer fram 26. og 27. mars.
Hægt er að nálgast allar upplýsingar um krulluíþróttina á Íslandi á vef Krulludeildar SA.
|
https://www.akureyri.is/is/frettir/thjodaratkvaedagreidsla-a-laugardag
|
Þjóðaratkvæðagreiðsla á laugardag
Þann 6. mars 2010 er boðuð þjóðaratkvæðagreiðsla á Íslandi samkvæmt lögum nr. 4/2010 um gildi laga nr. 1/2010 um breytingu á lögum nr. 96/2009. Kjörstaður á Akureyri er í Verkmenntaskólanum á Akureyri og eru kjósendur hvattir til að kynna sér fyrirkomulag í og við kjörstað.
Kjördeildir á Akureyri eru 10 auk kjördeildar í Grunnskólanum í Hrísey og í félagsheimilinu Múla í Grímsey. Kjörfundur mun standa á Akureyri frá klukkan 9 til klukkan 22 en frá klukkan 10 til klukkan 18 í Hrísey og í Grímsey. Kjósendur skulu viðbúnir því að vera krafðir um persónuskilríki á kjörstað.
Yfirlitsmynd af VMA og kjördeildum á Akureyri.
Auglýsing um kjördeildir og kjörfund á Akureyri.
|
https://www.akureyri.is/is/frettir/hafis-og-hvitabirnir
|
Hafís og hvítabirnir
Það hefur verið kalt á fróni að undanförnu og hafísinn, "landsins forni fjandi", og hvítabirnir hafa minnt á tilveru sína. Þórir Haraldsson, náttúrufræðingur, fjallar um hafís og hvítabirni á Sigurhæðum í kvöld mánudagskvöldið 8. mars kl. 20.00. Kaffi, kleinur og spjall á eftir.
|
https://www.akureyri.is/is/frettir/matjurtagardar-2011
|
Matjurtagarðar 2010
Rúmlega 200 umsóknir bárust um matjurtagarða á Akureyri fyrir sumarið 2010. Unnið er úr umsóknunum þessa dagana og verður umsækjendum svarað innan skamms. Þeir sem sóttu um eftir að umsóknarfrestur var liðinn, mega búast við að lenda á biðlista eftir garði.
|
https://www.akureyri.is/is/frettir/draugasogur-i-laufasi
|
Draugasögur í Laufási
Í takmörkuðu ljósi, draugalegum göngum og ýmis konar skúmaskotum Gamla bæjarins í Laufási munu þjóðlegar draugasögur og draugalegar rímur heyrast fimmtudagskvöldið 11. mars kl 20. Þór Sigurðarson, safnvörður Minjasafnins á Akureyri, segir þjóðlegar draugasögur sem gerðust innan veggja torfbæja. Auk þess munu draugalegar rímur líða um hvern krók og kima í sveitinni þetta kvöld sem þær Rósa María Stefánsdóttir og Kristín Sigtryggsdóttir munu kveða af mikilli snilld og drungalegir tónar munu hljóma úr vindlurk Georgs Hollanders.
Þjóðlegar draugasögur fjalla m.a. um villudrauga, uppvakninga, ættarfylgjur og svipi. Draugar voru allt frá því að vera hættulegir draugar sem drápu menn og upp í það að vera svipir sem sýndu sig og gerðu ekki nokkrum mein. Algengastar voru fylgjurnar. Hver man ekki eftir sögum eins og þeirri um Þorgeirsbola sem mikið var á ferðinni í nágrenni Laufásbæjar í Grýtubakkahreppi.
Vegna takmarkaðs pláss þarf að tilkynna um þátttöku í síma 463 3196 eða 895 3172. Aðgangseyrir er 600 kr. Lummukaffi verður til sölu inni í Gamla prestshúsinu á eftir dagskrá í Gamla bænum.
|
https://www.akureyri.is/is/frettir/thorgerdartonleikar-i-ketilhusinu
|
Þorgerðartónleikar í Ketilhúsinu
Miðvikudaginn 10. mars kl. 20 verða haldnir tónleikar í Ketilhúsinu á Akureyri til styrktar minningarsjóði um Þorgerði S. Eiríksdóttur. Þorgerður lauk burtfararprófi frá Tónlistarskólanum á Akureyri og var nýkomin til London í framhaldsnám er hún lést af slysförum í febrúar 1972.
Ári síðar stofnuðu aðstandendur Þorgerðar ásamt Tónlistarskólanum og Tónlistarfélagi Akureyrar minningarsjóð til að styrkja efnilega nemendur frá Tónlistarskólanum á Akureyri til framhaldsnáms. Eru tónleikar helsti vettvangur til að styrkja sjóðinn, auk þess sem sjóðurinn hefur tekjur af sölu minningarkorta. Á tónleikunum koma fram lengra komnir nemendur skólans.
Aðgangur er ókeypis en tekið er á móti frjálsum framlögum í sjóðinn.
|
https://www.akureyri.is/is/frettir/upptokur-fra-midbjaearfundi-2
|
Upptökur frá miðbjæarfundi
Um það bil 230 manns mættu á kynningarfund sem haldinn var um fyrirliggjandi tillögu að deiliskipulagi austurhluta miðbæjar Akureyrar í Brekkuskóla laugardaginn 20. febrúar. Nú hafa upptökur frá fundinum verið settar á heimasíðu skipulagsdeildar.
Formaður stýrihóps Sigrún Björk Jakobsdóttir, ráðgjafar frá Graeme Massie Architects, verkfræðistofunni EFLU og VN og skipulagsstjóri Akureyrar, héldu framsögu. Í framhaldi voru fjörlegar pallborðsumræður. Í pallborði sátu fulltrúar úr stýrihópi Sigrún Björk Jakobsdóttir, Jóhannes Árnason og Hermann Jón Tómasson og skipulagsstjóri Pétur Bolli Jóhanneson. Með þeim voru ráðgjafarnir Graeme Massie og Robin Sutherland, frá Graeme Massie Architects, Bergþóra Kristinsdóttir frá EFLU og Halldóra Hreggviðsdóttir frá ALTA. Bæjarstjóri hélt síðan lokaorð og sleit fundinum.
Í kjölfar fundarins var farið í gönguferð með þátttakendum um miðbæinn þar sem frummælendur á fundinum kynntu nánar fyrirhugaðar hugmyndir.
|
https://www.akureyri.is/is/frettir/hokkileikur-arsins-i-beinni-a-n4
|
Hokkíleikur ársins í beinni á N4
Skautafélag Akureyrar og Björninn mætast í hreinum úrslitaleik um Íslandsmeistaratitil karla í íshokkí í kvöld kl. 19.00. Staðan í einvígi liðanna er 2:2 og því þarf oddaleik til þess að knýja fram úrslit. Leikurinn verður sýndur í beinni útsendingu á sjónvarpsstöðinni N4 og hefst útsendingin kl. 18.30.
N4 næst á rás 15 eða 29 á Digital Ísland. Þá verður leikurinn einnig sýndur beint á Netinu á www.n4.is og á heimasíðu íshokkísambands Íslands www.ihi.is.
|
https://www.akureyri.is/is/frettir/faereyingar-i-hlidarfjalli
|
Færeyingar í Hlíðarfjalli
Hópur færeyskra skíðamanna kom til Akureyrar um hádegisbil í dag, alls 95 manns og ætlar að dvelja við skíðaiðkun í Hlíðarfjalli fram á sunnudag. Guðmundur Karl Jónsson forstöðumaður í Hlíðarfjalli segir að miklir möguleikar séu fyrir hendi varðandi það að fá útlenda skíðamenn til Akureyrar en forsenda fyrir því sé sú að í beint flug sé í boði.
Guðmundur segir ekki útilokað að fleiri færeyskir skíðamenn leggi leið sína í Hlíðarfjall næsta vetur, en hugmyndin sé að bjóða þrjár til fjórar ferðir þá og ef af verður megi gera ráð fyrir 3-400 manns þaðan á næsta vetri. ?Við höfum rætt þessi mál, að markaðssetja Hlíðarfjall fyrir erlenda skíðamenn og teljum að tækifærin séu til staðar," segir Guðmundur en menn beina sjónum einkum að Danmörku og Bretlandi í þeim efnum. Í þessum löndum segir hann að séu um 1,5 milljónir manna sem stundi skíði og bregði sér af og til af bæ til að stunda íþrótt sína. Næðu Akureyringar til sín um 1% af þeim fjölda yrði um að ræða um 15 þúsund manns, ?og við yrðum alsælir með það, við þurfum ekki meira," segir Guðmundur. Flestir dvelja á staðnum í fjóra daga sem þýðir að um 60 þúsund erlendir gestir bættust við þá íslensku gesti sem sækja Hlíðarfjall heim á hverjum vetri. Að jafnaði hafa á bilinu 70 til 80 þúsund manns komið í fjallið yfir veturinn og segir Guðmundur að nú stefni í að gestir fari yfir 90 þúsund í vetur.
?Ég spái því að veruleg aukning verði í komum erlendra skíðamanna til Akureyrar á næstu árum að því tilskildu að flogið verði beint hingað norður. Þetta er stór markaður en við þurfum litla sneið af kökunni," segir Guðmundur. ?Við höfum báða fætur á jörðinni, en það má segja að þessi þróun sé þegar hafin með komu Færeyinganna nú, það er fyrsta skrefið."
Hann segir að vissulega þurfi að huga að fleiri þáttum stefni menn að því að fjölga erlendum skíðamönnum í bænum, m.a. fjölgun gistirýma og menn séu þegar farnir að skoða þann þátt.
Frétt af www.vikudagur.is.
|
https://www.akureyri.is/is/frettir/akureyringar-i-utsvari-i-kvold
|
Akureyringar í Útsvari í kvöld
Akureyri mætir Reykjanesbæ í þriðju umferð spurningakeppni sveitarfélaganna, Útsvari, í Sjónvarpinu í kvöld. Brottfluttir Akureyringar, og norðanmenn sem staddir eru á höfuðborgarsvæðinu, eru hvattir til að mæta í sjónvarpssal til að fylgjast með útsendingu og hvetja sitt lið. Áhorfendur þurfa að vera mættir í Útvarpshúsið, Efstaleiti 1, kl. 19.45. Bein útsending frá spurningakeppninni hefst strax að loknu Kastljósi kl. 20.10.
Í liði Akureyrar eru sem fyrr Hilda Jana Gísladóttir, Erlingur Sigurðarson og Pálmi Óskarsson. Lið Reykjanesbæjar er skipað Baldri Guðmundssyni, Huldu G.Geirsdóttur og Theodóri Kjartanssyni.
Áfram Akureyri!
|
https://www.akureyri.is/is/frettir/tryggvi-olafsson-a-akureyri
|
Tryggvi Ólafsson á Akureyri
Listmálarinn og myndskáldið Tryggvi Ólafsson mun eiga samtal við nemendur listnámsbrautar Verkmenntaskólans á Akureyri (VMA) og aðra gesti í Ketilhúsinu föstudaginn 19. mars klukkan 14.50. Þessi viðburður er í tengslum við opnun á sýningu verka Tryggva í Listasafninu á Akureyri. Sýningin er unnin í samvinnu við Listasafn Tryggva Ólafssonar á Neskaupsstað.
Tryggvi Ólafsson er fæddur á Neskaupsstað 1940 og hóf myndlistarnám sitt við Myndíða- og handlistaskólann í Reykjavík 1960, síðan framhaldsnám í myndlist við Listaakademíuna í Kaupmannahöfn næstu sex árin. Hann bjó í um fimm áratugi í Kaupmannahöfn þar sem hann vann að list sinni.
Þessi viðburður er liður í fyrirlestradagskránni "Fyrirlestrar á vordögum" sem er skipulögð af kennurum listnámsbrautar VMA fyrir nemendur í áföngunum Listir og menning. Þeir eru unnir í samvinnu Listnámsbrautarinnar, Listasafnsins á Akureyri og Menningarmiðstöðvarinnar í Grófargili.
Tryggvi er ekki einungis stór í sinni myndlist, hann er einnig annálaður sögumaður og þegar hann kemst á flug gleymist gjarnan stund og staður. Dagskráin hefst 14.50 og er til kl 16.00. Aðgangur er ókeypis og allir velkomnir.
|
https://www.akureyri.is/is/frettir/tillaga-ad-breytingu-a-adalskipulagi-akureyrar-2005-2018-breytingar-a-gatnakerfi-lokid
|
Tillaga að breytingu á Aðalskipulagi Akureyrar 2005-2018. Breytingar á gatnakerfi - Lokið
Bæjarstjórn Akureyrarkaupstaðar auglýsir hér með skv. 1. mgr. 18. gr. skipulags- og byggingarlaga nr. 73/1997 tillögu að breytingu á aðalskipulagi Akureyrar 2005 ? 2018, breytingar á gatnakerfi samþykkta í bæjarstjórn 16. febrúar 2010.
Á aðalskipulagsuppdrætti er gerð grein fyrir aðalgatnakerfi bæjarins sem eru stofn- og tengibrautir. Með breytingunni er gerð nánari grein fyrir helstu tengingum innra gatnakerfis Akureyrar við þær og þeim vegum utan þéttbýlis sem ekki eru stofn- og tengibrautir. Tengingar við aðalgatnakerfið sem liggja yfir óbyggð svæði eru sýndar á skipulagsuppdrætti en aðrar tengingar og innra gatnakerfi eru skilgreind í deiliskipulagi.
Tillöguuppdráttur ásamt greinargerð mun liggja frammi í þjónustuanddyri Akureyrarkaupstaðar, Geislagötu 9, 1. hæð og hjá Skipulagsstofnun, frá 17. mars 2010 til 28. apríl 2010 svo að þeir sem þess óska geti kynnt sér tillöguna og gert við hana athugasemdir. Tillagan er einnig birt á heimasíðu Akureyrarkaupstaðar: akureyri.is undir: Stjórnkerfið / Skipulags- og byggingarmál / Auglýstar skipulagstillögur.
Gildandi aðalskipulag
Tillaga að breyttu aðalskipulagi
Samhliða þessari auglýsingu er auglýst tillaga að breytingu á deiliskipulagi Brálundar skv. 25. gr. skipulags- og byggingarlaga nr. 73/1997 en þann 18. nóvember 2009 var hluti samþykkts deiliskipulags felldur úr gildi með úrskurði Úrskurðarnefndar skipulags- og byggingarmála. Athugasemdafrestur er frá 17. mars 2010 til 28. apríl 2010.
Frestur til að gera athugasemdir við tillöguna rennur út kl. 16:00 miðvikudaginn 28. apríl 2010 og skal athugasemdum skilað skriflega til Skipulagsdeildar Akureyrarkaupstaðar, Geislagötu 9, 3. hæð. Hver sá sem ekki gerir athugasemdir við tillöguna innan þessa frests telst vera henni samþykkur.
17. mars 2010
Skipulagsstjóri Akureyrarkaupstaðar
|
https://www.akureyri.is/is/frettir/borgarafundur-i-deiglunni
|
Borgarafundur í Deiglunni
Borgarafundur verður haldinn í Deiglunni fimmtudagskvöldið 18. mars kl. 20.00 undir yfirskriftinni "Samheldnin í akureyrsku samfélagi". Þar verður leitast við að svara spurningum eins og þeim hvort samheldnin geti orðið samfélagi okkar til tjóns eða hvort við getum virkjað hana okkur til góðs á tímum þrenginga.
Fundarstjóri verður Embla Eir Oddsdóttir.
Eftirtaldir flytja framsögur:
Þóroddur Bjarnason, prófessor við félagsvísindadeild Háskólans á Akureyri
Hilda Jana Gísladóttir, dagskrármaður hjá N4-sjónvarpi
Svavar Alfreð Jónsson, sóknarprestur í Akureyrarkirkju.
Í pallborði verða:
Erlingur Kristjánsson, varabæjarfulltrúi Framsóknarflokks
Hermann Jón Tómasson, bæjarstjóri og bæjarfulltrúi Samfylkingar
Kristín Sigfúsdóttir, bæjarfulltrúi Vinstri Grænna
Oddur Helgi Halldórsson, bæjarfulltrúi L-lista fólksins
Sigrún Björk Jakobsdóttir, bæjarfulltrúi Sjálfstæðisflokks
|
https://www.akureyri.is/is/frettir/bralundur-deiliskipulagsbreyting-lokid
|
Brálundur, deiliskipulagsbreyting - Lokið
Bæjarstjórn Akureyrarkaupstaðar auglýsir hér með skv. 1. mgr. 25. gr. skipulags- og byggingarlaga nr. 73/1997, tillögu að breytingu á deiliskipulagi Brálundar, samþykkta í bæjarstjórn 16. febrúar 2010.
Þann 18. nóvember 2009 var hluti samþykkts deiliskipulags felldur úr gildi með úrskurði Úrskurðarnefndar skipulags- og byggingarmála. Tenging Brálundar við Miðhúsabraut var felld úr gildi og er hringur dreginn um svæðið á uppdrættinum. Með þessari breytingu á deiliskipulaginu, sem nú er gerð samhliða breytingu á aðalskipulagi, er aftur gert ráð fyrir tengingu Brálundar við Miðhúsabraut.
Samhliða þessari auglýsingu er auglýst tillaga að breytingu á Aðalskipulagi Akureyrar 2005-2018, breytingar á gatnakerfi skv. 25. gr. skipulags- og byggingarlaga nr. 73/1997. Athugasemdafrestur er frá 17. mars 2010 til 28. apríl 2010.
Tillöguuppdráttur ásamt greinargerð mun liggja frammi í þjónustuanddyri Akureyrarbæjar, Geislagötu 9, 1. hæð, frá 17. mars 2010 til 28. apríl 2010, svo að þeir sem þess óska geti kynnt sér tillöguna og gert við hana athugasemdir. Tillagan er einnig birt á heimasíðu Akureyrarkaupstaðar: akureyri.is undir: Stjórnkerfið / Skipulags- og byggingarmál / Auglýstar skipulagstillögur.
Brálundur, uppdráttur - tillaga að deiliskipulagsbreytingu
Skýrsla um hljóðstig við Miðhúsabraut
Tenging Brálundar inn á Miðhúsabraut - minnisblað
Frestur til að gera athugasemdir við tillöguna rennur út kl. 16:00 miðvikudaginn 28. apríl 2010 og skal athugasemdum skilað skriflega til Skipulagsdeildar Akureyrarkaupstaðar, Geislagötu 9, 3. hæð. Hver sá sem ekki gerir athugasemdir við tillöguna innan þessa frests telst vera henni samþykkur.
17. mars 2010
Skipulagsstjóri Akureyrarkaupstaðar
|
https://www.akureyri.is/is/frettir/lokahatid-storu-upplestrarkeppninnar
|
Lokahátíð Stóru upplestrarkeppninnar
Grunnskólarnir á Akureyri taka nú þátt í Stóru upplestrarkeppninni í 10. sinn. Hefð hefur skapast um að halda lokahátíð keppninnar í Kvosinni í Menntaskólanum á Akureyri og verður hún haldin þar í dag, miðvikudaginn 17. mars og hefst kl. 17.00.
Þar leiða 16 nemendur úr grunnskólum Akureyrarbæjar saman hesta sína og flytja vandaðan upplestur. Nemendur lesa kafla úr bókinni Undraflugvélin eftir Ármann Kr. Einarsson, ljóð eftir Þorstein frá Hamri og að lokum ljóð að eigin vali. Dómnefnd velur síðan þrjá bestu upplesarana og veitir þeim verðlaun.
Á hátíðinni sjá nemendur í Tónlistarskólanum á Akureyri um tónlistarflutning.
Allir eru velkomnir á hátíðina meðan húsrúm leyfir.
|
https://www.akureyri.is/is/frettir/starfslaun-listamanna-1
|
Starfslaun listamanna
Minnt er á að umsóknarfrestur um starfslaun listamanna á Akureyri rennur út föstudaginn 19. mars en auglýst var eftir umsóknum fyrir tímabilið 1. júní 2010 til 31. maí 2011. Starfslaunum verður úthlutað til eins listamanns og hlýtur viðkomandi sex mánaða laun. Ætlast er til að að listamaðurinn helgi sig list sinni eða einstökum verkefnum á vettvangi hennar á starfslaunatímanum og einungis listamenn sem eiga lögheimili á Akureyri koma til greina.
Umsækjendur skili, ásamt umsókn, upplýsingum um listferil sinn og greinargóðum upplýsingum um hvernig starfslaunatíminn skal notaður. Umsóknum skal skilað í þjónustuanddyri ráðhússins að Geislagötu 9. Nánari upplýsingar veitir Hulda Sif Hermannsdóttir verkefnisstjóri viðburða- og menningarmála hjá Akureyrarstofu í netfanginu [email protected].
Fyrir tímabilið 2009-2010 hlutu Guðný Kristmannsdóttir myndlistarkona og Björn Þórarinsson tónlistarmaður starfslaun til að sinna list sinni í sex mánuði hvort.
Umsóknarfrestur er til og með 19. mars nk.
|
https://www.akureyri.is/is/frettir/god-aukning-a-nordurlandi-eystra
|
Góð aukning á Norðurlandi eystra
Samkvæmt nýrri skýrslu Hagstofu Íslands var heildarfjöldi gistinátta á Íslandi 2,9 milljónir árið 2009 en það er um 6,6% aukning frá fyrra ári. Gistinóttum fjölgaði milli ára á öllum tegundum gististaða nema hótelum og gistiheimilum en þar var fjöldi gistinátta svipaður.
Gistinóttum fjölgaði um 29% á tjaldsvæðum, 23% á heimagististöðum, 18% á farfuglaheimilum og í orlofshúsabyggðum. Gistinóttum fjölgaði einnig um 15% í skálum í óbyggðum og 13% á svefnpokagististöðum.
Eftir landsvæðum fjölgaði gistinóttum hlutfallslega mest á Suðurlandi, um 20%, en á Vestfjörðum um 17,6%, á Norðurlandi vestra um 17,3% og á Austurlandi um 7,8%. Gistinóttum á Norðurlandi eystra og Suðurnesjum fjölgaði um 7% frá árinu 2008 en fjöldi gistinátta á höfuðborgarsvæðinu og á Vesturlandi var svipaður á milli ára.
Sjá nánar í Hagtíðindum Hagstofu Íslands.
|
https://www.akureyri.is/is/frettir/gangstettar-ur-faeribondum
|
Gangstéttar úr færiböndum?
Fimmtudaginn 11. mars var hinu árlega samstarfsverkefni Öldrunarheimila Akureyrar, Menntaskólans á Akureyri, Akureyrarkirkju, Glerárkirkju og Eyjafjarðarprófastsdæmis ?Kynslóðir mætast? ýtt úr vör. Verkefnið er hluti af lífsleikniáfanga hjá nemendum í fjórða bekk MA.
Byrjað var á að sýna menntskælingum Hlíð og segja frá starfsemi öldrunarheimilanna. Því næst var haldið í samkomusalinn en þar höfðu komið sér fyrir um 40 eldri borgarar í 20 hópum. Menntskælingar skiptu sér síðan niður í þessa hópa. Samveran hófst með afbragðsgóðum tónlistarflutningi menntskælinga.
Að því loknu var verkefni dagsins lagt fyrir en það fólst í því að leysa bæjarstjórnina af í eina viku. Margar áhugaverðar tillögur og hugmyndir að ákvörðunum komu fram, til dæmis varðandi skipulagsmál og þjónustu fyrir unga og aldna: Síki, miðbæjarskipulag, snjómokstur, Vaðlaheiðargöng, Græni hatturinn, Friðrik V, allt eru þetta málefni sem brenna á ungum sem öldnum. Margar sniðugar og öðruvísi hugmyndir komu einnig fram, til að mynda að gangstéttar ættu að vera úr færiböndum til að létta eldra fólki gönguferðirnar.
Hermann Jón Tómasson, bæjarstjóri, og Sigrún Stefánsdóttir, formaður félagsmálaráðs, komu á staðinn og hlýddu á hugmyndirnar þegar hóparnir gerðu grein fyrir niðurstöðum sínum. Að kynningu lokinni voru tekin nokkur lög og flutti Aðalheiður Einardóttir ljóð eftir bróður sinn, Kristján frá Djúpalæk.
Síðari hluti verkefnisins byggist á því að hver hópur hittist a.m.k. tvisvar sinnum og gerir eitthvað skemmtilegt saman. Iðulega hafa skapast afar gefandi umræður um hagsmunamál eldri og yngri borgara sem er liður í að auka skilning á milli hópanna.
Nemendur sem sáu um tónlistarflutning á samkomunni heita Guðný Valborg Guðmundsdóttir, Hrafnhildur Marta Guðmundsdóttir, Þuríður Helga Ingvarsdóttir, Guðrún Svana Hilmarsdóttir og svo spilaði Bjarki Þórðarson undir í fjöldasöng ásamt Guðnýju. Mikið hæfileikafólk er þar á ferð og öllum ber saman um að þetta samstarf kynslóða sé afar gefandi og skemmtilegt.
|
https://www.akureyri.is/is/frettir/sigurvegarar-i-upplestri
|
Sigurvegarar í upplestri
Lokahátíð Stóru upplestrarkeppninnar í 7. bekk grunnskólanna á Akureyri var haldin í Kvosinni í MA miðvikudaginn 17. mars. Sigurvegarar þetta árið voru Hildur Emelía Svavarsdóttir nemandi í Brekkuskóla sem varð í þriðja sæti, Kjartan Atli Ísleifsson nemandi í Síðuskóla varð í öðru sæti og sigurvegari árið 2010 varð Aron Elvar Finnsson nemandi í Glerárskóla.
Keppendur voru 16 og stóðu sig allir með mikilli prýði. Í ár bættust við nemendur úr Naustskóla og Grímseyjarskóla. Var hrein unun að fylgjast með þessum frábæra hópi nemenda standa frammi fyrir fullum sal af fólki og standa sig svo vel sem raun var.
Frá vinstri: Hildur Emelía Svavarsdóttir, Kjartan Atli Ísleifsson og Aron Elvar Finnsson.
|
https://www.akureyri.is/is/frettir/nr-227-2010-auglysing-um-skipulagsmal-i-akureyrarkaupstad-breyting-a-deiliskipulagi-hafnarsvaedis-sunnan-glerar
|
Nr. 227/2010 AUGLÝSING um skipulagsmál í Akureyrarkaupstað. Breyting á deiliskipulagi hafnarsvæðis sunnan Glerár.
Bæjarstjórn Akureyrarkaupstaðar hefur þann 19. janúar 2010 í samræmi við 2. mgr. 26. gr. skipulags- og byggingarlaga samþykkt deiliskipulagsbreytingu fyrir hafnarsvæði sunnan Glerár. Breytingin felur í sér að á lóðum nr. 1, 3 og 5 við Norðurtanga eru skilgreindir byggingarreitir.
Deiliskipulagstillagan hefur hlotið þá meðferð sem skipulags- og byggingarlög nr. 73/1997 mæla fyrir um og öðlast hún þegar gildi.
F.h. Akureyrarkaupstaðar, 16. mars 2010.
Anna Bragadóttir, verkefnastjóri skipulagsmála.
B-deild - Útgáfud.: 17. mars 2010
|
https://www.akureyri.is/is/frettir/tryggvi-olafsson-i-listasafninu
|
Tryggvi Ólafsson í Listasafninu
Laugardaginn 20. mars opnar Listasafnið á Akureyri veglega yfirlitssýningu á verkum Tryggva Ólafssonar listmálara. Sýningin ber nafnið Varið land og spannar 40 ár af feril Tryggva, tímabilið frá 1969 til 2009. Tryggvi hefur fyrir löngu skipað sér í framvarðasveit íslenskrar myndlistar með sérstæðum og auðþekkjanlegum stíl sínum og er í hópi þekktustu núlifandi myndlistarmanna Íslands. Hann hóf ungur að mála og nam myndlist bæði hér á landi og Kaupmannahöfn í Danmörku, þar sem hann hefur búið í yfir 40 ár. Tryggvi hefur haldið fjölda einkasýninga á löngum ferli sínum og tekið þátt í samsýningum í fjölmörgum löndum. Verk hans prýða bækur og blöð og hann hefur skreytt byggingar bæði hér á landi og erlendis.
Eitt orð ? örlæti ? lýsir myndlist Tryggva Ólafssonar betur en flest önnur. Einhverjum kann að þykja auðveldara að heimfæra þetta orð á geðríkan lista- og lífsnautnamanninn sjálfan, sem áratugum saman skaut skjólshúsi yfir umflakkandi Íslendinga í margs konar ásigkomulagi meðan hann bjó í Kaupmannahöfn. En þetta á engu síður við um myndlist hans, enda er varla við öðru að búast af svo heilsteyptum manni.
Þetta ?örlæti" er að sumu leyti innbyggt í þá myndlistarstefnu sem Tryggvi hefur helgað sig frá því um miðjan sjöunda áratuginn, nefnilega popplistina. Sú list grundvallast ekki á viðteknum módernískum hugmyndum um nýsköpun frá grunni, heldur á meðhöndlun listamannsins á myndrænum ummerkjum nútíma neyslu- og fjölmiðlasamfélags, teiknimyndasögum, ljósmyndum, auglýsingaskiltum, vöruumbúðum, kvikmyndabútum og fleiru í þá veru.
Í myndum Tryggva endurspeglast lífsreynsla hans og skoðanir, veruleiki Íslendings sem hefur orðið fyrir þroskandi áhrifum af langri dvöl erlendis. Hann á sinn eigin myndheim; goðsagnir sem hann hefur ofið úr hugsun sinni, heimþrá, minningum og hugleiðingum um heiminn.
Snemma á ferli sínum málaði Tryggvi mynd sem hann kallaði Varið land, með augljósri tilvísan til umdeilds félagsskapar sem bar sama nafn. Árið 1977 var eflaust litið á þessa mynd sem innlegg í áróðursherferð íslenskra herstöðvarandstæðinga, en í dag, í ljósi þess sögulega yfirlits sem þessi sýning í Listasafninu á Akureyri myndar, öðlast hún aðra og víðtækari merkingu.
Í myndinni raðar Tryggvi saman minnum sem í sameiningu draga upp mynd af ástandi sem kalla mætti íslenskt ?tímaleysi"; við sjáum torfbæ, máf svífa þöndum vængjum, mann við málaratrönur, hægindastól sem gefur fyrirheit um hvíld. En það á sér stað ?rof" í myndinni, þessu ?tímaleysi" er spillt með inngripi pólitískra afla (mynd af Bjarna Benediktssyni), herþotum, hálfum hermanni, handsög, skammbyssu og reykjarkófi. Og myndin spyr: Hvað er til varnar?
Á þessu ári eru fimmtíu ár liðin frá fyrstu sýningu Tryggva hér á landi en listamaðurinn fagnar einnig 70 ára afmæli sínu síðar á árinu. Það má því segja að Tryggvi standi á miklum tímamótum nú. Thor Vilhjálmsson rithöfundur og Sören Haslund, sendiherra Danmerkur á Íslandi, opna sýninguna sem haldin er í samstarfi við Málverkasafn Tryggva Ólafssonar í Neskaupstað. Sýningin stendur til 9. maí 2010. Í tilefni sýningarinnar er gefin út sýningarskrá með umfjöllun um líf og list Tryggva eftir Aðalstein Ingólfsson.
|
https://www.akureyri.is/is/frettir/bokamarkadurinn-a-akureyri
|
Bókamarkaðurinn á Akureyri
Bókamarkaður Félags íslenskra bókaútgefenda verður opnaður á Akureyri miðvikudaginn 24. mars á slaginu klukkan 11.00. Markaðurinn verður opinn frá kl. 11.00-18.00 alla daga til og með 6. apríl, að frátöldum föstudeginum langa og páskadegi þegar verður lokað.
Markaðurinn verður á sama stað og í fyrra eða við Dalsbraut þar sem áður var til húsa húsgagnaverslun. Markaðurinn í ár verður mun stærri en í fyrra. Hægt er að skoða hluta þeirra titla sem í boði verða með því að smella HÉR.
Meðfylgjandi mynd af Kristjáni Karli Kristjánssyni, framkvæmdastjóra markaðarins, var tekin í gær í húsnæðinu við Dalsbraut.
|
https://www.akureyri.is/is/frettir/vorthing-akureyrarakademiunnar
|
Vorþing AkureyrarAkademíunnar
Laugardaginn 27. mars kl. 13.00 verður Vorþing AkureyrarAkademíunnar haldið í gamla Húsmæðraskólanum, Þórunnarstræti 99. Þingið ber yfirskriftina "Rannsóknir í upphafi nýrrar aldar: Um rannsóknir á Norðurlandi, mikilvægi þeirra og framtíð." Aðgangur er ókeypis og allir velkomnir.
Fundarstjóri verður Þórgnýr Dýrfjörð og er dagskráin svohljóðandi:
13.00 Þóra Pétursdóttir, formaður stjórnar AkureyrarAkademíunnar:
Inngangur að RUNA verkefninu
13.15 Margrét Guðmundsdóttir, sagnfræðingur og starfsmaður RUNA verkefnisins:
Rannsóknir í upphafi nýrrar aldar ? kynning á niðurstöðum samantektar
13.50 Stefán B. Sigurðsson, rektor Háskólans á Akureyri:
Mikilvægi rannsókna á tímum niðurskurðar
14.20 Kaffihlé
14.40 Hjalti Jóhannesson, sérfræðingur hjá Rannsókna- og þróunarmiðstöð Háskólans á Akureyri:
Akureyri og Eyjafjarðarsvæðið á tímum atvinnuháttabreytinga
15.15 Óli Halldórsson, forstöðumaður Þekkingarseturs Þingeyinga á Húsavík:
Rannsóknastarf í Þingeyjarsýslum ? Vettvangsvinna fyrir gesti eða atvinnuvegur í heimahéraði?
15.45 Umræður
16.00 Hlé - veitingar
16.20 Vinnufundur:
Opinn vinnufundur um möguleikann á þróun sameiginlegs rannsóknagrunns fyrir Norðurland
17.00 Þingslit
|
https://www.akureyri.is/is/frettir/liflegt-a-sigurhaedum-1
|
Líflegt á Sigurhæðum
Þétt dagskrá verður á Sigurhæðum í þessari viku. Á miðvikudag segja brekkusniglar sögu húsa og mannlífs syðst á Suðurbrekkunni, Þórunn Valdimarsdóttir bregður upp stuttmynd af Matthíasi Jochumssyni á fimmtudagskvöld og lýkur þeirri dagskrá með stofutónleikum á Sigurhæðum. Loks flytur Pétur Pétursson prófessor fyrirlestur um trú og efa í lífi og list séra Matthíasar á laugardag.
Miðvikudagurinn 24. mars kl. 20.00: Gatan mín
"Brekkusniglarnir" Þórarinn Hjartarson, Gísli Sigurgeirsson, Ólafur Kjartansson og fleiri núverandi og fyrrverandi íbúar við Spítalaveg segja sögu húsa og mannlífs á syðsta hluta "Suðurbrekku". "Eyrarpúkar" sjá um næsta götukvöld. Aðgangseyrir 500 kr.
Fimmtudaginn 25. mars kl. 20.00: Stuttmynd af Matthíasi
Þórunn Valdimarsdóttir hefur skrifað sögu Matthíasar Jochumssonar. Hún þekkir því vel sögu fátæka drengsins úr Þorskafirði sem varð eitt ástsælasta skáld þjóðarinnar. Þórunn segir frá kjarnanum í lífi skáldsins með myndastuðningi. Hún rýnir einnig í ljóð sem fundust á Sigurhæðum, en höfðu ekki birst í ljóðabókum Matthíasar. Stofutónleikar að loknum fyrirlestri. Lára Sóley Jóhannsdóttir, fiðla, og Matti Tapani Saarinen, gítar. Aðgangseyrir 1.000 kr.
Laugardaginn 27. mars kl. 15.00: Trú, efi og spíritismi
Pétur Pétursson, prófessor, flytur fyrirlestur, sem hann nefnir: "Trú og efi í lífi og list séra Matthíasar Jochumssonar". Sr. Matthías þótti frjálslyndur í trúmálum; m.a. hallur undir spíritisma. Það leiddi til átaka milli hans og yfirmanna kirkjunnar. Aðgangseyrir 500 kr.
Vinsamlega bókið ykkur í síma 462 6649 eða á [email protected].
|
https://www.akureyri.is/is/frettir/vinnuskolinn-og-vinna-med-studningi
|
Vinnuskólinn og vinna með stuðningi
Umsóknarvefur Vinnuskólans á Akureyri hefur verið opnaður fyrir umsóknir. Vinnuskólinn er fyrir unglinga á aldrinum 14-16 ára. Einnig er í boði sumarvinna með stuðningi. Hægt er að sækja rafrænt um hér á heimasíðu Akureyrarbæjar og er tekið við umsóknum frá 19. mars til 19. apríl nk.
Aðgengi að tölvu og aðstoð við innskráningu umsókna stendur til boða á Amtsbókasafninu og í þjónustuanddyri Ráðhússins að Geislagötu 9.
|
https://www.akureyri.is/is/frettir/godir-gestir-i-baenum
|
Góðir gestir í bænum
Á morgun, laugardag, koma 120 breskir farþegar í dagsferð til Akureyrar með beinu flugi frá Bournemouth. Lent verður á Akureyrarflugvelli klukkan 10 árdegis, farið með áætlunarbílum í Mývatnssveit með viðkomu á nokkrum völdum stöðum og loks dvalið á Akureyri í nokkra stund áður en haldið verður aftur heim á leið klukkan 19.30.
Uppselt var í þessa ferð fyrir um það bil mánuði og því er líklegt að aftur verði boðið upp á slíkar flugferðir til Akureyrar. Það er Ferðaskrifstofan Nonni sem sér um skipulagið hér á Norðurlandi.
Önnur þota kemur í dag frá Bremen í Þýskalandi, með viðkomu í Hull í Bretlandi, með starfsfólk af skrifstofum Samherja í Evrópu. Það fólk er á leiðinni á árshátíð allra starfsstöðva Samherja en slíkar sameiginlegar hátíðir eru haldnar annað hvert ár. Um 700 manns verða á árshátíðinni sem haldin verður í Íþróttahöllinni á Akureyri annað kvöld. Þotan lendir á Akureyrarflugvelli klukkan 14.30 í dag og fer aftur á sunnudag.
|
https://www.akureyri.is/is/frettir/mammutar-eru-islandsmeistarar
|
Mammútar eru Íslandsmeistarar
Mammútar eru Íslandsmeistarar í krullu þriðja árið í röð eftir nauman 6-4 sigur á Görpum í jöfnum og spennandi úrslitaleik sem fram fór í Skautahöllinni á Akureyri um helgina. Víkingar kræktu sér í bronsverðlaun en liðið sigraði Fífurnar nokkuð örugglega, 7-2. Mammútar hafa þar með orðið Íslandsmeistarar oftar en nokkurt annað lið, eða þrisvar sinnum.
Liðsmenn Íslandsmeistaraliðs Mammúta eru, talið frá vinstri: Jón Ingi Sigurðsson fyrirliði, Ólafur Freyr Númason, Jens Kristinn Gíslason og Haraldur Ingólfsson. Á myndina vantar varamann liðsins, Svein H. Steingrímsson. Jón Ingi og Ólafur hafa orðið Íslandsmeistarar með liðinu í öll þjrú skiptin sem liðið hefur unnið titilinn.
Nánar á vef Krulludeildar SA.
|
https://www.akureyri.is/is/frettir/bryndis-halla-a-tonleikum-sn
|
Bryndís Halla á tónleikum SN
Sinfóníuhljómsveit Norðurlands heldur tónleika í Glerárkirkju fimmtudaginn 1. apríl (skírdag) kl. 16.00. Á efnisskránni eru verk eftir Dmitri Shostakovich og Felix Mendelssohn. Einleikari á selló er Bryndís Halla Gylfadóttir og stjórnandi Guðmundur Óli Gunnarsson. Sinfóníuhljómsveit Norðurlands er með þessum tónleikum að ljúka sínu 17. starfsári og verða þetta jafnframt síðustu tónleikar hljómsveitarinnar áður en hún flytur í Hof.
Eftir Dmitri Shostakovich verður fluttur Sellókonsert nr. 1. Þennan konsert samdi Shostakovich fyrir sellóleikarann heimsþekkta Mstislav Rostroporvich sem frumflutti hann á tónleikum árið 1959. Konsertinn sem talinn er með erfiðari einleikskonsertum er að sögn tónskáldsins saminn undir áhrifum frá verki eftir Prokofieff, Sinfóníu concertante fyrir selló og hljómsveit.
Á tónleikunum verður einnig flutt Sinfónía nr. 4 eftir Felix Mendelssohn. Mendelssohn segir frá því í bréfi, sem hann ritaði á Ítalíu í febrúarmánuði árið 1831, að hann sé að vinna að sinfóníu og að hún sé eitt veigamesta verk sem hann hafi fengist við fram að þessu. Sinfónían, sem hefur verið kölluð ítalska sinfónían var frumflutt í Lundúnum árið 1933. Tónvísindamenn hafa keppst við að lofsyngja sinfóníuna og sérstaklega lokakaflann sem þykir hreinasti gimsteinn en tónskáldið sjálft sagði þann kafla vera saminn undir áhrifum kjötkveðjuhátíðar í Rómaborg.
Bryndís Halla Gylfadóttir hóf sellónám sex ára gömul. Eftir nám í hinum ýmsu tónlistarskólum hérlendis og í Kanada tók við nám í Tónlistarskólanum í Reykjavík þar sem kennari hennar var Gunnar Kvaran. þaðan útskrifaðist Bryndís Halla árið 1984 með einleikarapróf. Sama ár hóf Bryndís nám við New England Conservatory of Music í Boston. Voru kennarar hennar þar Colin Carr og Laurence Lesser. Bryndís hlaut Bachelorsgráðu frá þeim skóla árið 1987 og Mastersgráðu árið 1989.
Árið 1990 tók Bryndís við stöðu leiðandi sellóleikara í Sinfóníuhljómsveit Íslands, stöðu sem hún gegnir enn. Auk þess að leika með hljómsveitinni hefur Bryndís verið virk sem einleikari og kammermúsíkant bæði hérlendis og erlendis. Hún er félagi í Tríó Nordica, Caput og Tangósveit Oliviers Manoury. Bryndís hefur leikið inn á fjölda geisladiska og spilað á hinum ýmsu tónlistarhátíðum á Íslandi jafnt sem víðar í Evrópu, í Asíu og vestan hafs. Hún hefur hlotið fjölda viðurkenninga fyrir leik sinn, meðal annars Tónvakaverðlaun Ríkisútvarpsins og Íslensku tónlistarverðlaunin í þrígang.
Sinfóníuhljómsveit Norðurlands hélt sína fyrstu tónleika 24. október 1993 og er með þessum tónleikum að ljúka sínu 17. starfsári. Kjarni hljómsveitarinnar hefur frá upphafi verið kennarar við Tónlistarskólann á Akureyri og hópur hljóðfæraleikara sem býr og starfar á landsbyggðinni. Sinfóníuhljómsveit Norðurlands hefur haldið tónleika á Akureyri og víða á Norðurlandi og fengið til liðs við sig kóra, einleikara og einsöngvara frá Akureyri og úr nágrannabyggðum og þannig stutt við og auðgað norðlenskt tónlistarlíf. Undanfarin ár hefur SN einnig verið þátttakandi í tónleikahaldi á Austurlandi.
Stjórnandi hljómsveitarinnar Guðmundur Óli Gunnarsson lauk prófi í hljómsveitarstjórn frá Tónlistarháskólanum í Utrecht í Hollandi. Eftir það stundaði hann framhaldsnám hjá Jorma Panula í Helsinki. Guðmundur Óli hefur stjórnað frumflutningi verka margra tónskálda, stjórnað óperuuppfærslum svo og kórum og hljómsveitum áhugamanna og nemenda. Guðmundur Óli hefur verið aðalhljómsveitarstjóri Sinfóníuhljómsveitar Norðurlands frá stofnun hennar.
Sem fyrr segir þá hefjast tónleikarnir kl. 16.00 í Glerárkirkju og er forsala aðgöngumiða á midi.is.
Aðgangur að tónleikunum er ókeypis fyrir 20 ára og yngri.
|
https://www.akureyri.is/is/frettir/samningar-vegna-hofs-undirritadir
|
Samningar vegna Hofs undirritaðir
Rekstur Menningarhússins Hofs er nú óðum að taka á sig mynd, enda aðeins fimm mánuðir þangað til húsið verður opnað. Fulltrúar Akureyrarbæjar, Menningarfélagsins Hofs, Tónlistarskólans á Akureyri, Sinfóníuhljómsveitar Norðurlands og Akureyrarstofu undirrituðu í gærmorgun samninga um fjárframlög til rekstrar, sem og samstarfssamninga vegna fyrirhugaðrar starfsemi stofnananna í Hofi.
Ljóst er að starfsemin í Hofi verður umfangsmikil og fjölþætt og að umtalsverð breyting verður á högum þeirra eininga sem munu hafa fast aðsetur í húsinu. Auk áðurnefndra aðila mun Leikfélag Akureyrar verða á meðal fastra notenda þar sem gert er ráð fyrir því að a.m.k. ein stór uppsetning verði á ári hverju á vegum Leikfélagsins í Hofi. Samhliða opnun Hofs færist rekstur Upplýsingamiðstöðvar ferðamála í húsið, auk þess sem þar verður rekið kaffihús og veitingasala.
Áætlað er að framkvæmdum við húsið ljúki í maí og að í sumar verði unnið að lokafrágangi, stillingum og prufukeyrslu. Bókanir á fyrsta starfsári líta mjög vel út og óhætt er að lofa fjölbreyttri dagskrá þar sem allir geta fundið eitthvað við sitt hæfi að sögn forsvarsmanna hússins.
Menningarhúsið Hof verður formlega opnað 28. ágúst 2010.
Eftir undirritun samninganna í gærmorgun. Talið frá vinstri: Hjörleifur Örn Jónsson, skólastjóri Tónlistarskólans á Akureyri, Gunnar Frímannsson, formaður hljómsveitarráðs Sinfóníuhljómsveitar Norðurlands, Magna Guðmundsdóttir, framkvæmdastjóri Sinfóníuhljómsveitar Norðurlands, Karl Frímansson, formaður stjórnar Menningarfélagsins Hofs, Sigrún Björk Jakobsdóttir, formaður bæjarráðs, Elín Margrét Hallgrímsdóttir, formaður stjórnar Akureyrarstofu, Egill Arnar Sigurþórsson, framkvæmdastjóri Leikfélags Akureyrar, Ingibjörg Ösp Stefánsdóttir, framkvæmdastjóri Menningarhússins Hofs, Þórgnýr Dýrfjörð, framkvæmdastjóri Akureyrarstofu, Hermann Jón Tómasson, bæjarstjóri á Akureyri, og Karl Guðmundsson, bæjarritari.
|
https://www.akureyri.is/is/frettir/minjasafnid-opid-um-paskana
|
Minjasafnið opið um páskana
Síðustu sýningadagar sýningar Minjasafnins ?Allir krakkar, allir krakkar... líf og leikir barna" eru um páskana. Á henni gefst gestum safnins kostur á því að dusta rykið af gömlum minningum og deila upplifun æskuáranna með afkomendum sínum. Sýningin, sem tekur á völdum þáttum í lífi barna, byggist á munum, ljósmyndum og minningabrotum. Saman skapa þessir þættir skemmtilegan ramma sem hefur frá opnun hennar dregið upp mismunandi myndir í huga þeirra gesta sem komið hafa og hafa þær ýtt undir samtöl kynslóða á milli.
Stór sólkskinsdagur í lífi akureyskra barna er öskudagurinn. Örsýningin ?Allir hlæja á öskudaginn" hefur því verið tvinnuð saman við fyrrnefnda sýningu. Þar má sjá heimagerða öskudagsbúninga sem ýmist hafa verið lánaðir á sýninguna eða eru úr fórum safnsins. Þarna má sjá öskupoka frá því snemma á síðustu öld, tunnukóngsmerki og ýmsa gripi sem notaðir voru í öskudagsliðunum.
Komdu í heimsókn og upplifðu skemmtilega sýningu með stórfjölskyldunni. Minjasafnið á Akureyri er opið á skírdag, föstudaginn langa, laugardaginn fyrir páska, páskadag og annan í páskum frá kl. 14-17.
Lesa má um fleiri viðburði og uppákomur í bænum í viðburðadagatalinu.
|
https://www.akureyri.is/is/frettir/kristjan-og-songvinir-a-akureyri
|
Kristján og söngvinir á Akureyri
Kristján Jóhannsson og söngvinir halda stórtónleika í KA-höllinni á Akureyri laugardaginn 3. apríl kl. 17. Auk Kristjáns syngja á tónleikunum söngvararnir Sigrún Diddú Hjálmtýsdóttir, Hulda Björk Garðarsdóttir, Regína Ólafsdóttir og Gissur Páll Gissurarson. Auk þess koma fram fjórir nemendur Kritjáns, sem allir hafa mikla hæfileika að mati kennarans. Þeirra á meðal er Akureyringur, sem Kristján telur að eigi eftir að koma heimamönnum verulega á óvart. Fiðlusnillingurinn Hjörleifur Valsson stjórnar hljómsveitinni.
Kristján og félagar sungu í Hljómahöllinni í Reykjanesbæ um síðustu helgi við mikinn fögnuð áheyrenda en klassiskir tónleikar hafa sjaldan verið jafn vel stóttir í Reykjanesbæ. Kristján segir hljómburðinn í nýju Hljómahöllinni stórkostlegan; þar sé gaman að syngja. Vonandi takist eins vel til í nýja Menningarhúsinu á Akureyri sem fengið hefur nafnið Hof. Húsið verður vígð í haust og segir Kristján það mikið tilhlökkunarefni. Með tilkomu Hofs þurfi vonandi ekki oftar að breyta íþróttahöllum Akureyringa í tónleikahallir, eins og gert hefur verið með ærinni fyrirhöfn og tilkostnaði á undanförnum áratugum. Það eru félagar í Knattspyrnufélagi Akureyrar sem sjá um að gera KA-höllina að vistlegri tónleikahöll fyrir tóleikana á laugardaginn.
Forsala aðgöngumiða er á miði.is og í Eymundsson við Hafnarstræti. Einnig verður miðasala í KA heimilinu frá hádegi sjálfan tónleikadaginn.
Lesa má um fleiri viðburði og uppákomur í bænum í viðburðadagatalinu.
|
https://www.akureyri.is/is/frettir/midnaeturtonleikar-hymnodiu
|
Miðnæturtónleikar Hymnodiu
Hymnodia kemur fram á miðnæturtónleikum í Akureyrarkirkju að kvöldi föstudagsins langa. Kórinn tók upp þennan sið á síðasta ári og ákveðið var að gera miðnæturtónleika á föstudaginn langa að föstum lið í starfi hans. Kvennaraddir Hymnodiu eru í aðalhlutverki í þessari dagskrá og einsöngvarar koma úr röðum þeirra. Að auki kemur kvennakórinn Ísold fram með Hymnodiu en sá kór hefur slegið í gegn hér á Akureyri undanfarin misseri.
Meðal annars verður flutt hið ægifagra verk Stabat mater eftir Pergolesi en einnig verk með sama nafni eftir franska barokksnillinginn Marc-Antoine Charpentier. Einnig má nefna þróttmikil rómantísk verk eftir Pjotr Tsjajkovskíj og sálminn Á föstudaginn langa sem er ómissandi á þessum degi. Kirkjan verður myrkvuð að mestu og reynt að skapa magnaða stemmningu fyrir þennan sorgardag í kirkjuárinu sem jafnframt gefur nýja von.
Tónleikarnir hefjast klukkan 23.00. Aðgangseyrir er 2.000 krónur og ekki tekið við greiðslukortum.
|
Subsets and Splits
No community queries yet
The top public SQL queries from the community will appear here once available.